Aldundiaren arabera, udalaren "borondate politikoa" behar da Corrugados berriro irekitzeko - Azpeitia - uztarria.eus\nAldundiaren arabera, udalaren "borondate politikoa" behar da Corrugados berriro irekitzeko\nAnartz Izagirre 2021-05-13 12:42\nJabier Larrañaga Ekonomia Sustapenerako diputatuaren arabera, "egingarria" da Corrugados irekitzea, eta "Azpeitiko Udalaren esku" dago erabaki hori. Era berean, Larrañagak adierazi du txosten juridiko bat dagoela hirigintza planak enpresa berriro irekitzeko aukera ematen duela babesten duena, eta herri erakundeak HAPOa aldatzea ere erabaki dezakeela gaineratu du.\nCorrugados Azpeitia berriro irekitzearen inguruan mintzatu da gaur, osteguna, Jabier Larrañaga Gipuzkoako Foru Aldundiko Ekonomia Sustapenerako diputatua. Elkarrekin Podemoseko Gipuzkoa batzarkide taldeak hainbat galdera egin dizkio Larrañagari Batzar Nagusietako Ekonomia batzordean, eta diputatuak azaldu duenez, "egingarria" da Corrugados berriro irekitzea.\nDiputatuak esan du prozesu hori aurrera eramateko falta dena Azpeitiko Udalaren "borondate politikoa" dela: "Enpresak jarduerari berrekiteko asmoa iragarri zuenetik, gure esku dagoen guztian, proiektua aurrera ateratzea errazteko jarrera osoa erakutsi dugu Aldunditik. Eusko Jaurlaritzak ere behin eta berriz adierazi du proiektua bideragarria dela araudiaren ikuspegitik, enpresak ingurumen baldintzak betetzeko behar diren inbertsioak egiten baldin baditu. Beraz, udalaren esku dago orain aukera paregabe hau aprobetxatzea Azpeitian eta Urola Kostan lanpostuak eta aberastasuna sortzeko".\nBestalde, Nagore Alkortak joan den asteartean ezohiko udalbatzarrean egindako adierazpenen inguruan ere hitz egin du diputatuak. Haren arabera, alkateak okerreko adierazpenak egin zituen udalbatzar horretan, eta aditzera eman zuen Eusko Jaurlaritzak eta Foru Aldundiak udalari jakinarazi ziotela Corrugados berriro irekitzea ez dela bideragarria. Alkortak esandakoa "erabat faltsua" dela nabarmendu du Larrañagak: "Bere jarrera Corrugados berriz irekitzeari uko egitea baldin bada, bere gain hartu beharko du herritarren aurrean duen erantzukizuna, aitzakiarik eta manipulaziorik gabe".\nJarrera aldaketa eske\nBestalde, Larrañagak adierazi du hirigintza plangintzak enpresa berriro irekitzeko aukera ematen duela babesten duen txosten juridiko bat badagoela: "Edonola ere, udalak HAPOa aldatzea erabaki dezake, horretarako gehiengoa baitu, baita oposizioaren babesa ere, nahiz eta bide horrek epeak asko luzatu eta operazioa arriskuan jarriko lukeen. Beraz, enpresa abian jartzeko erraztasunak ematea haren erabakiaren mende dago soil-soilik. Nahi badu, ahal du". Ildo horretatik, diputatuak azpimarratu du Foru Aldundiak "prozesua azkartzeko konpromisoa" adierazi diola udalari, baina esan du herri erakundeak ez duela elkarlanean aritzeko "inolako asmorik agertu".\nDiputatuaren arabera, egoera bideratzeko oraindik "ez da berandu", eta udalari jarrera aldatzeko eskatu dio. Era berean, Foru Aldundiak, Eusko Jaurlaritzak eta udaleko teknikariek zein idazkariek osatuko luketen lantalde bat sortzea proposatu du foru diputatuak: "Prest gaude aukera guztiak agortzeko eta behar beste aldiz biltzeko. Suertatzen zaizkigun abagune guztiak baliatu behar ditugu industria jarduera eta enplegua berreskuratzeko, bai Azpeitian, bai Urola Kosta eskualdean, bai Gipuzkoan".\nHorrez gain, Larrañagak nabarmendu du Corrugadosen irekierak zuzeneko nahiz zeharkako "ehunka lanpostu" sortuko lituzkeela, eta inguruko hainbat enpresatan "eragin dinamizatzailea" izango lukeela. Haren arabera, taldeak planteatzen dituen inbertsioengatik —50 milioi inguru— eta jarduerengatik "onurak" izango lituzkete enpresek: "Gure ekonomian eragin oso positiboa izango luke. Gipuzkoan enpleguari eusteko eta gure enpresa eta industria-sarea indartzeko ahaleginak egiten ari garen honetan, ez litzateke ulertuko udalak susperraldia bizkortzeko horrelako aukera bat alferrik galtzea".\nCorrugados berriro irekitzeko "falta den gauza bakarra" Azpeitiko Udalaren "borondate politikoa" da\nAzpeitiko EAJ mai 13 Ekonomia\nBatzar Nagusietako Ekonomia Batzordean Corrugadosi buruz egindako galderei erantzunez egin ditu adierazpenok Jabier Larrañagak, Sustapen Eko...


Gaitasuna partzialki edo osorik itzultzeko demanda\nTXANDA DAGOKIONHERRIA(E)KO LEHEN AUZIALDIKO EPAITEGIARI\nNi,PROKURADOREAREN IZEN-ABIZENAK, auzitegietako prokuradorea naizen hau, epaitegian agertzen naiz,IZEN-ABIZENAKjaunaren/andrearen izenean eta ordezkaritzan, etaPROBINTZIAko Abokatuen ElkargokoABOKATUAREN IZEN-ABIZENAK abokatuaren zuzendaritzapean.\nOrdezkaritza egiaztatzen dutHAUTATU EGIAZTATZEA.\nAbokatuaren bulego profesionala:HERRIA,HELBIDEA\nHoriek horrela, zuzenbidean bidezkoen den moduan, hau DIOT:\nIdazki honen bidez, GAITASUNA PARTZIALKI ITZULTZEKO DEMANDA jartzen dut, egitate eta zuzenbideko oinarri hauetan funtsatuta.\nLEHENENGOA.-DATA(e)an,HERRIA(e)ko Lehen Auzialdiko Epaitegiak epaia eman zuen, eta nire ahalorde-emailearen ezgaitasun partziala deklaratu zuen.\nLEHENENGOA.- Jurisdikzioa. Jurisdikzio zibilak du eskumena, Botere Judizialaren Lege Organikoko 9. eta 21.1 artikuluetan ezarritakoarekin bat etorriz.\nBIGARRENA.- Eskumena. PZLko 45 eta 756. artikuluei jarraikiz, auzi honetaz arduratzeko eskumena zuzentzen ari natzaion lehen auzialdiko epaitegiak dauka, eskatutako deklarazioaren subjektu den pertsonaren bizilekuari dagokiona baita.\nHIRUGARRENA.- Gaitasuna. Alderdiek judizioan agertzeko beharrezko gaitasuna dute, PZLko 6. artikuluarekin eta hurrengoekin bat etorriz.\nLAUGARRENA.- Ordezkaritza eta postulazioa. Auzi-jartzailearen ordezkaritza eta postulazioa behar bezalakoak dira demanda honetan, PZLko 23. artikuluaren eta hurrengoen arabera.\nBOSGARRENA.- Legitimazioa. Legitimazio aktiboa nire ahalorde-emaileak dauka,AZALDU ARRAZOIAK.\nPZLko 749. artikuluarekin bat etorriz, ezgaitze-prozesuetan beti izango da alderdi Fiskaltza.\nSEIGARRENA.- Prozedura. Bideratu beharreko prozedura hitzezko judiziokoa da, horrela baitago xedatua PZLko 753. artikuluan.\nZAZPIGARRENA.- Auziaren funtsa.\nPZLko 761. artikuluarekin bat etorriz, ezgaitze-epaia eman arren, inguruabarrak aldatzen badira, beste prozesu bat abiarazi ahal izango da, ezarritako ezgaitzearen mugak eraldatzeko edo ezgaitzea bera bertan behera uzteko.\nKode Zibileko 277. artikuluarekin bat etorriz, tutoretza amaituko da, era berean, baldin eta ebazpen judiziala ematen bada, eta ebazpenaren bidez erabakitzen bada ezgaitzea bukatutzat ematea edo ezgaitze-epaia aldatzea eta tutoretzaren ordez kuratela ezartzea.\nZORTZIGARRENA.- Kostuak. Kostuak alderdi demandatuari ezarri behar zaizkio, Prozedura Zibilaren Legeko 394. artikuluari jarraikiz.\nEPAITEGIARI ESKATZEN DIOT: eman ditzala aurkeztutzat demanda hau, agiriak eta kopiak, eta onar ditzala. Har nazala pertsonatutzat eta alderditzat daukadan ordezkaritzan, eta har dezala sustatutzat judizio berezia, nire ordezkatuari gaitasuna partzialki itzultzekoa. Egoki diren legezko izapideak egin ondoren, eman dezala epaia, eta erabaki dezalaORDEZKATUAREN IZEN-ABIZENAK jaunaren/andrearen ezgaitzea aldatutzat jotzea, lehendik ezarritako tutoretza-eraentza doitzea, egoki diren erregistroko idazpenak ezereztea, eta kostuak berariaz aurkako alderdiari ezartzea.\nBerebat lehenengoa: Honekin batera aurkezten da tasa judizialaren autolikidazio-agiriaren alea, azaroaren 20ko 10/2012 Legeko 8.2 artikuluko bigarren lerrokadan eta Ogasun Ministerioaren 2662/2012 Aginduko 12.2 artikuluan xedatutakoari jarraikiz.


Zer izan nahi dot nagusiagotan? – Lauaxeta Ikastola\nBatxilergoko 2. urteko ikasleek buruan darabilen lanbidera hurbiltzeko helburuz eta jardunaldi batean horri lotutako lana esperimentatzeko asmoz, enpresa praktikak garatu dabez.\nEskerrik asko, hori posible egin dozuen pertsona eta erakunde guztiei!\nLankidego, Sarenet, EHU Fisika Fakultatea, Euskaltel, CIC Energigune, BilbaoPort, Plastibor, Lointek, Sener, Batz, Maier, Ingeteam, Biolan, Velatia, Walter Pack, Ingenieria Padura, Ormazabal, Sidenor, Sistematia Outsourcing, VUSA, International Paper, Inargest, Atxurra Zelaieta, Gogara Arkitektura, Quiron, IMQ Zorrozaurre, Osakidetza (Basurto ospitala), Osakidetza (Zornotzako anbulategia), Sendatze fisioterapia, Gihar Fisioterapia, Fundación Athletic, Lauaxeta ikastola, Zamorano Estibez abogadas, Arteta Asesores, Legebide, Albor Cohs, Talleres Gallarreta, Bizitegi, Caritas, Sportech, Eduardo Anitua, Pausa digitala, Progenika, Faes Farma, Bizkaiko Foru Aldundia, Fair Saturday fundazioa, Labayru fundazioa, Ertzaintza (Polizia zientifikoa), UNESCO, Kulturbide, Gasca, EHU Arkeologia saila, Pangea.\nAurreko albisteaJolastu dagigun bakean dagoen mundo batera. Sortu dagigun bakean dagoen mundo batHurrengo albisteaGarapen Iraunkorra bideratuz\netorkizunaexpertiaezagutun daigun...gizarterako hezkuntzahezkuntza metodologiak eta teknikak


Usurbildarrek Olatz Lasagabaster eta Patxi Uranga espetxean mantentzea justifikaezina dela salatu dute – Usurbil Eginez\nUsurbildarrek Olatz Lasagabaster eta Patxi Uranga espetxean mantentzea justifikaezina dela salatu dute\nPasa den ostiralean (urtarrilak 31), Usurbilen Nahi Ditugu Elkarteak deituta, hileko azken ostiralarekin bat, euskal preso eta iheslarien eskubideen aldeko elkarretaratzea egin zen Mikel Laboa plazan. Oraingo honetan Xua Lasagabaster Urangaren hirugarren urtebetetzea ospatuz burutu zen elkarretaratzea eta bide batez jada baldintzapean aske behar zuten bere gurasoen etxeratzea eskatu zuten bertaratu ziren herritarrek, espetxean mantentzea justifikaezina dela gogorarazita. Elkarretaratzean merezitako urtebetetze ospakizuna antolatu zioten Xuari, jada Usurbilen bizi den haurrari. Zorionak zuri abestuz, tartako kandelak itzali zizkioten, herritarren babes, maitasun eta txalo artean. Amaitzeko talde argazkia atera zuten, Xuak 600 kilometrora dituen guraso Olatzi eta Patxiri bidaltzeko.\nXuak 3 urte\nUrtarrilaren 19an Xuak 3 urte bete zituen eta espetxealdiaren hiru laurdenak beteta, jada baldintzapean aske egon behar zuten bere guraso Olatz Lasagabaster eta Patxi Urangarengandik bereizi zuten. Espainiako legediak behartuta 3 urte bete zituenean, Xua Usurbila etorri zen amona Mari Karmen Anzarekin bizitzera. Gurasoek 600 kilometrora, Valentziako Picassenteko espetxean segitzen dute preso. Gainera ostiraleko elkarretaratzean Olatz eta Patxi berriz guraso izango direla jakirazi zen.\nUsurbildik 80 kilometro “gertuago”\nUrtarrilaren 22an Espainiako Espetxe Erakundeek adierazita, Olatz Lasagabaster eta Patxi Uranga euskal presoak Picassenteko espetxetik (Valentzia, Herrialde Katalanak) Madrilgo Aranjuezkora (Espainia) mugituko zituztela jakinarazi genuen. Egun batzuk geroago, Euskal Herritik gertu zegoen espetxe batera lekuz aldatzekoak zirela jakin zen baina faktore berri bat medio, “egokiena” Aranjuezera eramatea zela erabaki dute. Faktore berri hori Olatz haurdun dagoela izan da. Gaur egun dagoen Picassenteko espetxea eta Aranjuezekoak amen moduloak dituzten bakarrak dira, eta horren ondorioz gertuena hautatu omen dute. Gertuago diogunean, Usurbildik 80 kilometro gertuago da.\nUsurbilen Nahi Ditugu Elkartea\n“Estatuak salbuespenezko espetxe-politika malgutzeko egiazko borondatea balu, ez luke ezer berezirik egin behar. Beren legea aplikatu, besterik ez. Olatz eta Patxi baldintzapeko askatasunean jarriz, familia-etenik ez legoke eta haur berria Euskal Herrian jaioko litzateke.\nBerriki, Bilboko eta Baionako Sareren manifestazio jendetsuen ondotik Lakuako Gobernuak presoak Euskal Herritik gertu diren espetxeetara hurbiltzeko Madrilgo Gobernuari plan bat proposatu izana positibotzat jotzen dugu. Urrunketaren amaiera exijitzen duen edozein jarrera ontzat hartzen dugulako. 33 urte igaro dira urrunketa eta salbuespen penitentziarioek presoen senide eta lagunen eskubideak urratu eta beren bizitzak baldintzatzen dituztenetik.\nKrudeltzat jotzen dugun espetxe politika hau bertan behera uzteko urrats berriak tamalez, tantaka eta interes politiko jakin batzuen arabera egiten ari dira. Garbi dugu borrokan segitu beharko dugula larriki gaixorik dauden presoak espetxean mantentzearekin, isolamenduarekin eta presoak erregimen gogorretan izateko graduen politikarekin amaitzeko. Xua eta gurasoen kasuan, Olatz eta Patxi Xuarekin etxean bueltan izateko lanean jarraituko dugu. Egoera bidegabe hau izanik ere, Xua Usurbilen izanik, gure artean ahalik eta era goxoenean hartuko dugu”.\nAurrekoa Aurreko sarrera: GuraSOS: “Iruzur eta eskandalu guztien aurrean ez dugu onartuko Zubietako erraustegia baldintza hauetan martxan jartzea”\nHurrengoa Hurrengo sarrera: Ostiralean Aitor Aranguren aginagarra lehendabiziko aldiz eskuz binakako txapelketan lehiatuko da Zestoan


Uberan - Euskal Idazleen Elkartea - Sophia de Mello, Iñigo Roqueren begietan\n"Umezaroko oroitzapenetara behin eta berriro itzultzen da. Horixe du paradisu galdua”Asteartea, 2015-06-09\nMunduko Poesia Kaierak bilduman, orain, bada Sophia de Mello poeta portugaldarrari eskainitako antologia. Iñigo Roquek ekarri du De Melloren poesia euskarara. "Gure garaikidetzat ere har genezake", halaxe adierazi digu Hitzen Uberan izan dugun solasaldian. "Harrera oso beroa izan du; ponperiaz betea ere bai: Portugalgo poesiaren dama esan izan diote, Panteoian ehortzita dago. Hala, esan daiteke kanonaren erdi-erdian dagoela".\nAntologia bat den heinean, zein irizpide jarraitu dituzu aukeraketari dagokionez?\nAurrena, Sophia de Mello-ren poesia osoa irakurri nuen, Caminho etxeak argitaratutako Obra poética liburuan (2010). Eta irakurri ahala olerkirik (ustez) biribilenak jaso nituen; liburuan sar zitezkeen baino askoz ere gehiago, noski. Aldi berean, ikusi ez baina gerora igartzen den lan bat ere egin behar izaten da: bibliografia osagarria astindu (artikuluak, kritika-liburuak…). Irakurgai horietatik antologiaren egitura ateratzen da: idazlearen gai eta irudi nagusiak (itsasoa, etxea, denbora, lorategiak, izenak, bidaiak…), poema aipatuenak, eta beste.\nHortik aurrerakoa errazagoa da. Liburu guztietatik aleren bat, behintzat, sartu nahi izan dut, eta hurrenkera kronologikoan paratu, nahiz, egia esanda, Sophiaren poesian ez dagoen bilakabide ikusgarririk. Argitaletxera bidali nuen testuko aurkibidean poemak liburuka ageri ziren antolatuta, horren berri emateko, baina xehetasun hori galdu egin da labur beharrez.\nHarkaitz Canok adierazi zuen poeta konfesionala izan zela Anne Sexton. Eta Sophia de Mellori buruz beste horrenbeste esan daitekeela aitortu zenuen. “Anne Sextonen aldean, ez zen poeta ‘malapartatua’ izan. Poemak idazten hasi zen poeta burges bat izan zen Sophia de Mello”. Baina hala ere, Salazarren diktadura garaian, botereari aurre egin zion bere lumarekin, ezta?\nKasu honetan, “konfesionaltasun” hori ez dago erlijioarekin lotuta, ezpada espiritualtasunarekin. Ez da poesia mistikoa ere, oso gizatiarra baizik (“poesia morala da”). Tarteka, Alberto Caeiroren tautologia haiek dakartza (“harria harri da”), eta badu Pessoaren heteronimo horren antzinateko paganismo horren zantzurik. Beraz, poesia oso konkretua da, transzendentea izan arren: “Poema ez da bizitza ideal batez ari bizitza konkretu batez baizik”. Halako gakoak, eta beste asko, De Mellok idatzitako arte poetikoen sailean aurki daitezke.\nBestalde, bada arrisku bat: pentsatzea De Mellok, bizimodua erosoa izateagatik, ez duela guretzat mezurik, eta ez da inola ere egia. Gainera, kontu egizue garai hartako Portugalen emakume beharginek nekez idatziko zutela, eskola faltagatik, bai, baina baita familietako giro itogarrian horretarako modurik ez zutelako.\n"Denborari buruzko poesia da Sophia de Mellorena". Umezaroa konstante bat da bere poesian. Orainaldi tormentatua, Grezia klasikoa… Gai horiek ere aipatu zenituen. Horiek dira akaso bere obsesio nagusiak?\nBai, umezaroko oroitzapenetara behin eta berriro itzultzen da, umezaroko udako etxe zurira, itsasora, paisaietara, hildakoen artera… Horixe du paradisu galdua. Orainaldia, berriz, mingarria zaio, nahasia, zatikatua, eta horren aurrean poetak umezarora jotzen du edo, bestela, “denbora aratz”era, alegia, mundua sortu zen goizera, hasiera-hasierara. Denboraren zurrunbilo horretan, halere, Greziako mitologia izango du beti itsuaurreko, kaosaren aurreko geografia bat eskaintzen diolako.\nSophia de Melloren poesiak zer nolako harrera izan zuen bere garaikideen artean?\nGure garaikidetzat ere har genezake. Harrera oso beroa izan du; ponperiaz betea ere bai: Portugalgo poesiaren dama esan izan diote, Panteoian ehortzita dago. Hala, esan daiteke kanonaren erdi-erdian dagoela.\nEta zer-nolako itzala utzi du ondorengo belaunaldietan?\nJorge de Senarekin harreman oso estua izan zuen; gutunen bidez gehienetan, De Senak erbestera jo behar izan zuelako, eta bien artean halako eremu aske bat sortu zuten poesiaren bidez, diktadurako giro hitsetik aldentzeko. Biak ere Pessoaren oinordeko izan ziren neurri handi batean, batez ere Sophia; beste asko bezala, bestalde. Gaur egun, berriz, ez dut uste gaurko gazteen poesia bide beretik doanik, beharbada irekitasun politikoak eremu zabalagoak eskaintzen dituelako.\nKaierak bildumaren eskaerari jarraituz hasi zinen Sophia de Mello itzultzen? Edo aurretik euskaraturik al zenuen bere poemaren bat?\nPoema bat edo beste nuen itzulia, ariketa gisa (baina aurkitu ez). Irakurriak nizkion zenbait liburu, eta Kaieren egitasmoaren berri izan nuenean Beñat Sarasolari proposatu nion bilduman sartzeko, eta holaxe.\n"De Mellok bertso barruko ahaire bat bilatzen du beti"\nEroso sentitu zara itzultzaile lanetan? Kaiera osatzeko orduan, zein izan da zure kezkarik handiena?\nEroso…? Poesia itzultzean, ez dago eroso aritzerik, ia erdiminez aritzen baitzara. Formak berebiziko garrantzia du, musikak ere bai. De Mellok, gainera, bertso barruko ahaire bat bilatzen du beti, durundi hoskide halako bat; inoiz errimak ere bai, jakina. Beraz, neurkera estua izan ez arren, adi-adi lan egin behar duzu, mantxari ere erreparatzeraino, funtsezkoa baita poemak nola ematen dion begiari.\nHitz batekin edo esaldi batekin definituko al zenuke Sophia de Mello?\nBegiak itxi eta ikusi. Ahal dela, irakur diezazutela holaxe.\nDenboraren zurrunbilo horretan, halere, Greziako mitologia izango du beti itsuaurreko, kaosaren aurreko geografia bat eskaintzen diolako\nJorge de Sena eta Sophia de Mello Fernando Pessoaren oinordeko izan ziren neurri handi batean, batez ere Sophia\nPoesia itzultzean, ez dago eroso aritzerik, ia erdiminez aritzen baitzara. Formak berebiziko garrantzia du, musikak ere bai


Ezagutu Thinking Mu | ren udazkeneko neguko proposamenak Bezzia\nMaria vazquez | 13/10/2021 18:00 | Zer janzten dut\nEz da Thinking Mu-ri buruz hitz egiten dugun lehen aldia, a moda enpresa iraunkorra zeinaren helburua kontsumo kontzienteagoa eta geldoagoa izaten laguntzea da, pertsonen eta ingurumenaren gaineko eragin positiboa izan dezaten. Eta ez da estilo lasaia eta erosoagatik nabarmentzen diren udazkeneko neguko proposamenak erakusten dizkizugun lehen aldia.\nTrash lineko jantziak Thinking Mu-ren udazkeneko neguko bilduman nabarmentzen dira zero zabor proiektua bertan, birziklatutako materialetatik berreskuratutako zuntzen eta zuntz birjina iraunkorren bidez sortutako prentsak sortzen dira. Eta ezin izango dituzu begiak kendu beren pana eta proposamen urdin eta tja tonu koadrodun ereduak dituztenei.\nThinking Mu-k bere bilduma berrian aukeratu duen kolore paleta maite dugu. Eta hori da hori berdeak, laranjak, teila eta urdinak, Udazken-neguko denboraldian gure jantziek tonu positibo eta alaiagoa har dezaten etortzen dira. Eta guretzat, eguraldi txarrari aurpegi ona jartzen ari zaionak alternatiba bikaina iruditzen zaigu beti.\nIkusten duzunean Trash lineko jantziak, Ekonomia zirkularrari jantzien zaharretako kotoizko hondakinen zati handi bat eta birziklatutako basogintza iraunkorretik ateratako zurezko pasta birziklatuz, erraza da hauek eguneroko bizitzan eman dezaketen erosotasuna imajinatzea. Soineko gurutzatu luzea eta gerriko elastikoarekin midi gona elastikoa dira, zalantzarik gabe, gure gogoko piezak.\nErraza da panazko jantziak kotoizko organikoa bildumakoak: mozorro zuzeneko galtzak, orkatilako galtzak, jaka bakeroak, lau poltsikoko gona motzak ... Psycho kamisetekin eta katalogoko artilezko jertseak ezin hobeto konbinatzen diren jantziak.\nEta aurrekoekin batera ezin dugu aipatu gabe utzi soineko koadrodun soinekoak eta blusen mahukak, oso modako country estiloarekin eta uda honetan ere jantzi diren lerroekin bat.\nGustatzen al zaizu Thinking Mu-ren udazkeneko neguko proposamenak?\nArtikuluaren bide osoa: Bezzia » Moda » Zer janzten dut » Ezagutu Thinking Mu-ren udazkeneko neguko proposamenak


Gaurtik aurrera Arrankudiagako udaletxean tramitatu daiteke BakQ ziurtagiri digitala - - Aiaraldea.eus\nGaurtik aurrera Arrankudiagako udaletxean tramitatu daiteke BakQ ziurtagiri digitala\nArrankudiaga eta Zolloko Udala 2021-02-18 07:00\nEusko Jaurlaritzak kudeatzen duen BakQ identifikazio eta sinadura elektronikoko baliabidea Arrankudiagako udaletxean tramitatu dezakezue. Ordenagailuetan, telefono mugikorretan eta tabletetan erabil daiteke, edozein sistema eragilerekin, eta ezer instalatu beharrik gabe. Gainera, BakQ bat eskatzeak Bak ere erabiltzeko aukera ematen du; beraz, une horretatik aurrera, horietako edozein erabili ahal izango duzu, kasuaren arabera.\nBakQ bidez, online egin ahal izango dituzu kontsultak eta tramiteak administrazio publikoen zerbitzuetan. Tramite elektronikoak ere egin ahal izango dituzu.\nBAKQ erabiltzerako orduan, identifikatzaile batez eta autentifikatzeko bi faktore beharko dituzu:\nErabiltzailea (erabiltzailearen NAN/AIZ)\nPasahitza (8 karaktere)\nSMS bidez telefono mugikorrera bidalitako kode bat.\nOrain, Arrankudiagako udaletxean BakQ tramitatu dezakezu, zure NAN karneta ekarri behar duzu eta tramite arin baten ondoren zure e-mailean jasoko dituzu beharrezkoak diren pasahitzak eta jarraibideak.


BI BIDEAK | Politika | Berria\nEuskal Preso Politikoen Kolektiboak (EPPK) 2013ko abenduan iragarri zuen «etxeratzeko» bidean Euskal Herriratzea lortzeko lege «zirrikituak» baliatuko zituela; ordutik, legeek ematen dituzten bi aukerei heldu diete abokatuek:\nEspetxeetan. 2014ko martxoan hasi ziren presoak nor bere espetxean lekualdatzeak eskatzen. Sakabanaketak zer kalte ekarri dizkion kontatu zuen bakoitzak bere espetxean aurkeztutako idazkian, eta Zaballako kartzelara ekartzeko eskatu zuten Espainiako kartzeletan dituztenek. Presoen ohiko lekualdatzeen zein destinoen inguruan erabakitzeko eskumena duenarengana jo zuten horrela, ohiko prozedurarekin, bide administratibotik. Espetxeen Zuzendaritzak ezetz esan zien guztiei. Argudioetako bat izan zen ez zutela ETA arbuiatu.\nAuzitegi Nazionalean. Espetxeetan jasotako ezetza dela eta, auzitara jotzea erabaki zuten. Auzitegi Nazionaleko Espetxe Zaintzarako Epaitegiaren betebeharra presoen eskubideak bermatzea denez, hor salatu zuten sakabanaketa eragiten ari zaizkien eskubide urratzeak. Kexak baztertu ditu horrek ere.\nGrande-Marlaska: «Ezker abertzaleak ongietorriak desagerrarazi behar ditu»


Joan den apirilaren 27an, Munduko Diseinuaren Eguna, Euskadiko Diseinugile Elkarteak (EIDE) eta Nouvelle-Aquitaine-ko Fédération des Designers-ak (FDNA) mugaz haraindiko lehen lantegia antolatu zuten Agglomération Sud Pays Basque-aren egoitzan, ADENNA proiektuan oinarrituta – Euskadiren, Nafarroaren eta Nouvelle-Aquitaine-ren aliantza, orain Euroregion deialdira elkartu dena. Topaketa honen helburua zen batera bi elkarteen lana oinarrituko den ardatz estrategikoak oroitzea eta “Design & Open Innovation” ekitaldia prestatzea ekainaren 29an Hendaya-n ospatuko dena, Ocean Living Lab-ekin batera, non aliantza hau ofizialki aurkeztuko den.\nFDNA-ko eta EIDE-ko parte-hartzaileen aurkezpenaren ondoren, bi elkarteetako arduradunak –Serge Glintzboeckel eta Benicio Aguerrea- azken urtean zehar hona iritsi arte egindako lana kontatu zuten, ADENNA proiektua 2017- ko Euroregion deialdira aurkeztutakoak eta lan-planaren laguntza eta berezko workshop-aren helburuak azalduz.\nSarrera honen ondoren materian sartzen hasi ziren Lankidetza-Hitzarmenean sartzen diren bederatzi proiektuak identifikatuz, eta proiektu hauek dituen ardatz tematiko edo estrategikoak ezarriz horietatik nabarmenenak hautatzen ekainaren 29an Hendaya-ra eramateko eta bertan lan egingo da.\nBehin ardatzei, proiektuei eta lan dinamikei buruzko ikuspegi desberdinak egiaztatuta, hiru ardatz estrategiko zehaztu ziren —Komunikazio/Kohesio, Garapen ekonomiko eta Proiekzioa—. Hiru ardatz hauen inguruan lan taldeak sortu ziren zeintzuk proiektu zehatzetan sakontzeaz arduratuko diren, batzuk ekainaren 29aren ekitaldiari begira eta ekitalditik harantz ibilbidearekiko beste batzuk. Hiru lantalde hauen ondoan, beste talde espezifikoa bat sortzea hitzartu zen, ekainaren 29aren berezko ekitaldiaren antolaketan lan egiteko.\nAmaitzeko, lantegiko parte-hartzaileetako bakoitzak zer taldetan lan egin nahi zuen erabaki zuen, laneko eta haietako bakoitzerako asteroko bilerako jarraibidea markatu zen, eta talde guztien bilera berri bat ospatzeko eguna finkatu zen ekainaren 1ean Donostian.


Gratien Adema, «Zaldubi»: Eskualdun pelegrinaren bidaltzailea\nEskualdun pelegrinaren bidaltzailea\nGratien Adema, «Zaldubi»\nAINTZIN HITZAK IRAKURTZAILEARI\nII. Pelegrinaiak zer diren\nIII. Pelegrinaiak zertako diren\nIV. Pelegrinaietan nor eta nola behar den erabili\nV. Andre Dena Maria Pilharrekoa\nVI. Jaundoni Jakobe Konpostellakoa\nVII. Jerusalem, Bethelem, Nazareth eta Ama Birjinaren sor etxea Nasarethetik Lauretarat aldatua\nX. Bugloseko Andre Dena Maria eta Puyen San Bizente Pauloren sor etxea\nXI. Andre Dena Maria Salhetakoa\nXIII. 1875ean, Jubilau urthe sainduan, Lurdeserat eta Betharramerat egin ginuen pelegrinaia\nXIV. MEZA SAINDUKO OTHOITZAK\nXV. AMA BIRJINAREN BEZPERAK\nXVI. SAKRAMENDU SAINDUAREN BENEDIZIONEAN\nXVII. BIRJINA SAINDUAREN LETHANIAK\nBertsio elektroniko honen egilea: Ales Bengoetxea. Donostia.\nBugloseko Andre Dena Maria eta Puyen San Bizente Pauloren sor etxea\nAkhizetik haratxago bi orenen bidean da Buglose (*).? Nihork xuxen ez bide daki noizkoa zen Bugloseko debozionearen abiadura lehenbizikoa.\nGuk dakiguna da, duela hiru ehun urthe baino lehenago ere, bazela han Ama Birjinaren potret edo dirudi bat famatua.\n(*) Burdin bidez, Baionatik Buglosera ez da behar bi oren baino gehiago: ezen goizeko seiak eta erdietako treinean sarthuz, Buglosen jaux diteke bederatziak gabe. Gero hargatik handik hunat hamar orenetako treinaz abiatzekotz ez daite hango debozionea egin presatuki beizik. Beraz hoberena da arraxaldeko bi orenak eta erdietako treinaren guait egoitea, edo han berean, edo hunatxago San Bizente Pauloren sor lekhuan\n1570eko heinxu hartan, Protestant edo Higanotak, Akhizeko eta Maranxineko alde hetan, bertze askotan bezala bazabiltzan eliza erretzen, atxeman ahalikako gauza saindu guzien xehakatzen, eta girixtino katolikoeri gerla egiten.\nHekien beldurrez zenbeit fededunek Bugloseko Ama Birjina gorde zuten, eta haren gordegia bertze nihori irakuxi gabe hil ziren.\nAma Birjina hori galdu, eta debozionea ere galdu zen... Hargatik berrogoi eta hamar bat urtheren buruan, huna nola Jainkoak berak agerrarazi zuen gordea zagon lekhutik bere Ama Sainduaren dirudi preziatua.\nBugloseko larre eta ihiztoketan gizon batek bere idiak alha zagozkalarik, idi hetarik bat bere lagunetarikan aldaratuz bethi bazohakon sasi batean barna, eta handik bethi marrumaz zagokon zerbeiten galdez bezala.\nZer othe duen bada han idi horrek, arbola baten gainera iganik behatzen dio gizonak, eta ikusten du milika eta milika hantxe ari zaiola jendearen itxurako zerbeiti.\nJende iduri hura inthan kasik dena sarthua dago; burua du doi doia kanpoan, eta dena ere ihiek itzalixea.\nGizona jausten da arbolatik: lasterka badoha jendeketa, eta heldu da lagun multxu batekin.\nOro elgarrekin, ez errexki, sasipean sartzen dire, eta ikusten dute idia han ari dela buru eta arphegi eder bati oraino milikaka.\nAbiatzen dire buru hori behar dutela handik altxatu; bainan ez dirote higi. Buru hori bertze zerbeiti eratxikia dago. Bazterretarik barta khentzen diote, eta bultoa barnago eta bandiago dohakate.\nAzkenekotz, pheza oso, indarka dena atheratzen dute eta garbitzen.\nAspaldiko Ama Birjina Buglosekoa! sekulakotz galdua uste zutena; hura eta bera dute, oso osoa orai agertzen zaiotena. Tokiko zaharrek aise ezagutzen dute bere tronuan hala hala jarria eta dena harri pheza batean landua.\nAkhizeko Jaun Aphezpikuak manatu zuen dirudi mirakuiluzko hori, larre eta intha heien erditik ereman zezaten Puieko elizara.\nJaun Aphezpiku horrek erran egunean, beren Ama Birjina orgetan ezarririk, abiatzen dire Puiera buruz. Bainan lau edo bortz ehun urraxen bidea egin orduko, uztarriko idiak bet betan baratzen dire.\nLehenik akhilo sistaka, gero arroderi gizonak lothuz, gero lauzkatuz, zer nahi egiten dute aintzina gan beharrez... Ez idi, ez orga, deus ez dezakete higiaraz.\n«Jainkoa ari da, diote orduan guziek; Gure Ama Birjinak hemen nahi du: bego beraz hemen.»\nBerehala han berean egin zioten eliza bat 1622eko Mendekoste biharamunean handizki estrainarazi ziotena.\nEliza hura hala presaka egina, batetik xaharregiturik, bertzetik oraiko asko pelegrinaientzat ttikiegiz, duela zenbeit urthe, berri berria egin dute handiago eta ederrago, toki beraren gainean.\nEliza hortarik bortzpasei ehun urrax haraxago da kapera bat deitzen dutena Mirakuiluen kapera; eta arras hara gabe ithurri bat mirakuiluzkoa. ? Ithurri hori han berean sortzen dena da, Ama Birjina gorde eta atxeman zuten lekhuan: ? eta kapera da egina, dirudi saindua bartatik athera eta lehenik pausatu zuten tokian.\n1576ean, Bugloseko Ama Birjina galdu berri zuten hartan, Buglosetik oren erdi baten bidean hunatago, Puieko laborari etxe batean sortu zen San Bizente Paulo, munduko miseria suerte guzien solegitzailea.\nErrankina, saindu handi eta famatu horren etxea hantxe dago oraino ere, erreleki bat bezala osorik hala hala bere xaharrean beiratua.\nHaren aintzinean bada haitz zahar bat, barnea huxa, bainan azal adarrez bethi fresko, eta oraino arbola gazte bat bezala hostatzen dena. San Bizente Paulo bere haur eta muthiko denboran, abere zain, edo othoitzean, ardura haitz horren itzalean egoten zen.\nEgiazki ukhigarri da etxe saindu haren eta haitz benedikatu horren xutik oraino han ikustea.\nOrobat ikustekoak dire hoikien segidan; behinik behin, kapera bat Frantzian den ederrenetarik, eta bertzalde bertze asko obra, bizitegi, lantegi, eskola, ospitale, oro jende beharrentzat eginak.


Andoni Ortuzarri elkarrizketa\nOrtuzar: “EAJ-PNV-ren lidergoak baino ez du bermatuko euskal erakundeek soinez soin lan egitea, krisia atzean uzteko eta aurrera egin ahal izateko”\n01 Maiatza | Elkarrizketak\n“EAJ-PNV-k gobernatutako erakundeek baino ez dute funtzionatu une honetan amaitzear dagoen legegintzaldian. Gainerakoetan nagusi izan dira anabasa, iskanbila eta akordiorik eza. Ezin ditugu Araban edo Gipuzkoan, Gasteizen edo Donostian beste lau urte galdu. Hauxe da momentua erakunde guztiek- Eusko Jaurlaritza, aldundiek eta udalek- aurrera egiteko lanean soinez soin ekin diezaioten. Eta hori, gaur egun, EAJ-PNV-ren lidergoarekin baino ez da lortuko". Andoni Ortuzarrek, EAJ-PNV-ren Euzkadi Buru Batzarraren presidenteak, uste du euskal hiritarrok asko dugula jokoan maiatzaren 24ko udal eta foru hauteskundeetan. Jokoan daude krisitik ateratzea eta suspertze ekonomikoa, baina, era berean, bakea finkatzea eta gure autogobernuan aurrerapen esanguratsua lortzea ere . Hori dela eta, jeltzaleen buruak euskal hiritarrei eskatu die konfiantza izan dezatela EAJ-PNV-k besterik ez bermatuko duen lidergoan, kudeaketa lan eskarmentudunean eta erakundeen arteko lan koordinatuan.\nEAJ-PNV-ren web guneari eskainitako elkarrizketan, Ortuzarrek baieztatu egin du talde jeltzaleak euskal sei erakunde nagusiak gobernatzeko helburua duela baina ez anbizioak gidatua delako, baizik eta horixe delako EAJ-PNV-k Euskadirekiko daukan konpromisoaren adierazlerik nagusiena. Gainera, Herriak behar duen bultzada erabakigarria emateko bermea ere bada . Ortuzarrek Araba, Gipuzkoa, Bizkaia eta Nafarroan hauteskunde aurretik bizi den egoera aztertu du eta euskal hiritarrei ohartarazi nahi izan die Alderdi Popularrak eta Alderdi Sozialistak proposatzen duten amarruaz. Udal eta Foru hauteskunde hauek hauteskunde orokor balira bezala aurkeztu nahi dituzte Espainiako alderdi bi handiek. Eta helburu horrekin ikusi dugu PP eta PSOEk eztabaidak eta proposamenak planteatzen dituztela beren interes pertsonalek gidatuta, Euskaditik urrunduta, eta euskal hiritargoaren behar eta eskariei kasu egin gabe.\nAste bete falta dugu udal eta foru hauteskundeetarako kanpaina hasteko. Zer balorazio egiten duzu EAJ-PNV-k hauteskunde hauen aurrean dituen aurreikuspenen inguruan?\nHonakoak, hauteskunde oso bereziak izango dira guretzat. Lehenengo eta behin, herritarrek hurbilen sentitzen dituzten hauteskundeak direlako eta guk betidanik esan izan dugu alderdi munizipalista garela. Baina, ez hori bakarrik, oso une politiko eta ekonomiko delikatuan ospatuko dira. Asko dugu jokoan Herri gisa. Enplegua berreskuratzea, Herrialde Historiko bakar bat suspertze prozesutik kanpo ez geratzea,suspertze ekonomikoak azkenean ekarriko dizkigun aukerak baliatzea, suspertze hau herri eta hiri guztietara zabaltzea... Horregatik guztiagatik, hauteskundeei ardura handiz ekin nahi diegu, ardura handiz, bai, baina ilusioarekin ere bai. Hiru Herrialde Historikoetan eta Autonomi Erkidegoko hiru hiriburuetan gobernatzea dugu helburu; eta, horrez gain, Nafarroako aldaketaren eragile garrantzitsu izan nahi dugu.\nEAJ-PNV-k EAEko hiru erakunde nagusietan gobernatu nahi duela esaten duzunean, anbizioak gidatzen zaitu ala beste arrazoiren bat daukazu?\nAnbizioa baino, esango nuke konpromisoa dela horren helburu altua ezartzera eraman gaituena. Konpromisoa Herri honekin eta Herrialde eta Udalerri guztiekin. Ikusi izan dugu legegintzaldi honetan, Aldundi bakoitza Alderdi baten eskuetan egon den honetan, gauzak ez direla oso ondo joan. EAJ-PNV-k gobernatutako erakundeek baino ez dute funtzionatu, gainerakoetan nagusi izan dira anabasa, iskanbila eta akordiorik eza. Ezin ditugu Araban edo Gipuzkoan, Gasteizen edo Donostian beste lau urte galdu. Hauxe da momentua erakunde guztiek- Eusko Jaurlaritza, aldundiek eta udalek- aurrera egiteko lanean soinez soin ekin diezaioten. Eta hori, gaur egun, EAJ-PNV-ren lidergoarekin baino ez da lortuko. Herritarrena da erabakia. Horregatik ausartu naiz babes eta indar nahikoa ematea eskatzera, zalantzarik egon ez dadin, argi eta garbi gera dadin EAJ-PNV dela suspertze ekonomiko hau, krisitik irteteko une hau lideratzeko lanetan jarri nahi dena.\nBenetan uste al duzu zure alderdia izan daitekeela Arabako Foru Aldundian eta Gasteizko Udalean boto gehien lortuko dituena? Aldundiaren kasuan nahiko argi dagoela ematen du,baina Marotoren mezu populista nahiko errotuta dago gasteiztar batzuen artean…\nBai, bene-benetan uste dut. Gasteiztar gehienak ez dira Marotoren amarruan eta manipulazioan eroriko. Oso zatarra da egiten ari dena, eta gainera, oso arriskutsua da gure arteko elkarbizitzarako. Gainera, gasteiztarrak eta arabarrak, oro har, halako astakerietara ohitu egin dira PPren desgobernua pairatu duten lau urte hauetan. Orain Marotok eta De Andrések PPren siglak ezkutatu nahi dituzte. Ematen du beren alderdiak lotsa eragiten diela. Ez nau bat ere harritzen. Baina, PPkoak dira. Eta beraiek ere badira Rajoy-k eta bere alderdiak egin duen guztiaren erantzule. Denaren erantzule dira; bereziki, Forondarekin egin den utzikeriaren, Abiadura Handiko Trenaren atzerapenaren, Arasur laguntasunik gabe utzi izanaren eta Arabar nekazaritzaren arazoen erantzule.\nMarotori aurkari berria irten ote zaio eskuinaldetik Ciudadanos taldearekin? Orain esan du zergak beheratuko dituela berriz ere alkate aukeratua bada...\nMaroto oso urduri jarri da. EAJ-ren gorakada eta Gorka Urtaranen proposamenek jaso dituzten erantzun onak ikusi ditu. Eta, gainera, orain aurkari berria irten zaio espainiar eskuindarretik. Beraz, inolako lotsarik gabe ari da, gezurrak han hemenka botatzen hasi da, bere eskuetan ez dauden gauzak dira, eta berak ondotxo daki hori. Zerga gehienak ez dira udaletan erabakitzen, ez dago bere esku zergak igotzea edo beheratzea. Baina larriena da legegintzaldi honetan udalaren mende dagoen zergetako bat igo duela, EJZ hain zuzen, Ekonomi Jardueren gaineko Zerga. Azkena!\nBizkaian ematen du argi eta garbi dagoela garaipena EAJ-PNV-rena izango dela. Pentsa daiteke aurreikuspen onek hautesleria etxean geratzea eragin dezaketela?\nHori ez gertatzea espero dugu. Ez da ona gehiegi lasaitzea. Bizkaian gauzak oso ondo egin dira. Krisi ekonomikoan ere, Aldundiak eta Udal gehienek, Bilbokotik hasita, hiritarren interesak oso ondo kudeatzen jakin dute, EAJren emakume eta gizonek eginiko lanari esker. Aldundirako, Batzar Nagusirako eta Bilborako hautagai berriak aukeratu ditugu eta oso parte hartze eta adostasun handia lortu dugu gure alderdikideen artean. Oso jende gaztea aurkezten dugu, oso prestatua, Iñaki Azkuna eta Jose Luis Bilbaoren ondorengo duinak. Pertsona hauek bermatzen dute Bizkaian gobernu ona egingo duten belaunaldi berria egotea.\nGipuzkoan, argi dago EH Bildu eta EAJ-PNV-ren arteko borroka emango dela. Donostiar edo Gipuzkoar batek zer arrazoi izan dezake EAJ-PNV bozkatzeko? Boto eraginkorra izango da?\nInoiz baino eraginkorragoa . Bilduren agintekeria eta inposaketarekin amaitzeko boto eraginkor bakarra EAJ-PNV-ren alde emandakoa izango da. Argi baino argiago dago. Azken urteotan ezker abertzalearekin eginiko esperimentua garesti irten zaie gipuzkoarrei. Hiritarren artean txarto tratatuak izan direlako sentsazioa dago: zaborrak, zerga gehiago, ekonomia eta enplegua babestu gabe, inposaketak,... horren guztiaren kontra egiteko modu bakarra, gauzak aldatzeko modu bakarra da EAJ bozkatzea.\nNafarroan, Geroa Bai koalizioak oso hauteskunde aurreikuspen onak ditu. Azken inkesten arabera, bigarren indarra izango litzateke Parlamentuan. Emango al da orain Nafarroak horren beharrezko duen aldaketa? Geroa Bai eta Uxue Barkos izango ote dira Erresuma Zaharrean aldaketa eragingo duen giltza?\nNafarroak aldaketa politikoa merezi du, aldaketa politikoa behar du UPNren gobernuek eragin dute itolarritik eta paralisitik irteteko. Beharrezko dugu nafar erakundeetan haize freskoa sartzea. Nafarroa gogo onekin eraiki behar dugu, inoren kontra joan barik, inor bazterrean utzi barik. Eta lan horretan uste dut Geroa Baik eta Uxue Barkosek egiteko nagusia izango dutela, nafar eskuindarraren gobernu burugogorraren eta jauntxokeri urte luzeen alternatibaren ardatz gisa. EAJren aldetik betidanik kritikatu izan dugu Nafarroako egituraketa politikoa Iruñean baino, Madrilen erabakia izan dela, PPren eta PSOEren egoitzetan erabaki delako Nafarroan nork gobernatu behar zuen. Orain, urrezko aukera dugu erabaki hori Nafarroan har dezatela, Nafarroan soilik, eta ez beste inon.\nAlderdi batzuei eta komunikabide batzuei begiratuta, esan liteke hauteskunde orokorretan aurkitzen garela, eta ez udal eta foru hauteskundeen atarian. Pentsatzen duzu Espainiar estatuan gaur egun dagoen ezegonkortasunak, PPren eta PSOEren barruan dagoen ahultasunak Euskadiri garrantzia ken diezaiokeela eta, batez ere, euskal hiritargoari eztabaida desitxuratu ahal diola?\nEgia da, pentsa liteke udal eta foru hauteskundeen atarian egon beharrean, hauteskunde orokorren aurrean gaudela. Rajoy eta Pedro Sánchez-ek asko dute jokoan hauteskunde hauetan. Batzuek esaten dute beren alderdietako nagusi tokiak ere jokoan dituztela. Zoritxarrez, Euskadik eta euskal udalek ezin dute Rajoy-rengandik edo Pedro Sánchez-engandik ezer onik espero . Beraientzat, Euskadi Madrilerako bidean dagoen geltoki txikia baino ez da, eta hori da interesatzen zaien bakarra. Rajoy-k edo Sánchez-ek ez dute Euskadiz pentsatzen, ez gara haien lehentasuna, ideia bakarra ere ez dute gure Herriaren etorkizunaren alde egiteko, krisitik ateratzen laguntzeko, bakea finkatzen laguntzeko edo autogobernu berria lortzeko... Beraz, ez gaitezen erori Euskadira boto bila eta gero Madrilera itzultzen diren "parakaidista" horien jokoan. Kongresuko eta Senatuko oraingo legegintzaldia da horren erakusgarririk argiena: lau urte galduak Euskadirentzat. Eurak bai, elkarri mokoka eta elkarri irainka eta erasoka. Bien bitartean, EAJren aldetik planteatu dizkiegun arazo ugariak, konponbiderik gabe geratu dira.\n2015 MAI. 01 |\nOrtuzar. M-24 Hauteskundeak\nEAJ-PNVren EBBren presidentea\nAndoni Ortuzar nauzue, kazetaria naiz lanbidez, kazetari egin nintzen bokazioak gidatuta, eta azken aldi honetan politikagintzan nago sartuta, nire Alderdiaren zerbitzura, Euzkadi Buru Batzarraren presidente naizen aldetik. Abertzale ditut arbasoak, aita eta amaren aldetik, hamalau urterekin, 1976 urtean EGI gazte erakundean sartu nintzen, eta bi urte geroago EAJ-PNV-ren alderdikide egin nintzen. Niretzat zeozer naturala izan zen, politika giro nahasia zegoen orduan eta gaztea nintzen arren, nire Herriarekin konpromisoa hartzeko beharra sentitu nuen. Puntu honetan, aurreko lerroak irakurri, eta konpromiso hitza birritan erabili dudala konturatu naiz. Eta, kontua da, kontzeptu hori guztiz funtsezkoa dela niretzat. Konpromisoa hartzen duen jendea dut gustuko, eta ez bakarrik politikan,baizik eta beste edozein arlotan edo lanetan.\nKazetaria naizela esan dut, Leioako fakultatekoa (EHU-UPV) eta harro nago. Zorioneko izan nintzen (oro har, oso zorionekoa izan naiz bizitzan) eta laster aurkitu nuen lana. ETBra lan egitera joan zen jendeak utzitako tokiak baliatuta, DEIA egunkarian sartu nintzen 82an. Lehenago Herri Irratiko korrespontsala izan nintzen eta DEIAn ere egin nuen lan hori Meatzalde inguruan, nire ‘inguru naturala’. Sanfuentesko semea naiz (Munduko hiriburua) eta hantxe bizi naiz, Serantes mendiaren babesean, Triano meategien aurrean, Herri honen iragana inoiz ahaztu ez dezadan. Etxeraino heltzen da Arena hondartzako kresala. Orduak eta egunak ematen ditut bertan uda partean. Alaba biren aita naiz, Garazi eta Maddalen. Nire nesketaz hitz egiten dudanean, Kantauri itsasoa ere handitu egiten da nire adurrarekin. Baina, egia da, sorgin bi ditut etxean, edonor sorgintzen dakitenak. Lastima ezin naizela, beraien ondoan nahiko nukeen bestetan egon.\nJakin-min handia daukat eta 1987an Eusko Jaurlaritzara gonbidatu ninduten, hasiera batean, behintzat, nahiko labur antzeman zitekeen denbora baterako (EAJren banaketaren ondorengo egunak izan ziren) eta zalantzarik gabe eman nuen baietza. Azkenean, hamaika urte eman nituen eta, bizitzak halakoak ekartzen dituelako, Jaurlaritzaren nazioarteko politika antolatzeko ardura izan nuen, Kanpo Ekintzako Idazkaritza Nagusian. Urte politak izan ziren haiek. Maite dut gauza sortzea, egitasmoak martxan jartzea. Gainera, munduan ibiltzeko aukera izan nuen eta beste errealitate batzuk ezagutu ahal izan nituen. Aldi hartan egindakoak nire ikuspegia zabaltzen lagundu zidan. EiTBren zuzendaritza eskaini eta, jakina, hari ere baietza eman nion. Lanbidera itzultzea suposatzen zidan, medioa, telebista zelako, gutxiago ezagutzen nuen arren. Lanbidean buru belarri egon nintzen murgilduta. Hamar urte aldaketa teknologiko ikaragarrien erdian, audientzia lortzeko borrokan, irrati-telebista mende berrira eramateko ahaleginean eta, gainera, gogor ekin behar izan nion euskara ondo ikasteko. Nire inguratukoek ondotxo dakite apurtxo bat penatuta ibili nintzela handik joatean. Baina hori da konpromisoak egiten diguna, Alderdiarentzat oso une garrantzitsuan politikagintzan sartzeko proposamena egin zidaten eta nik baiezko erantzuna eman nuen. Lehenengo eta behin, Bizkai Buru Batzarraren presidente gisa eta gero, Iñigo Urkullu Lehendakari egin zenean, EAJ-ren Aberri Batzarrak Euzkadi Buru Batzarraren presidente izendatu ninduenean. Alderdikide izan naizen berrogei urteotan sekula bururatu ez zaidan zerbait izan zen.\nLanari ekiteko orduan, taldean baino ez dut egin nahi. Beti jakin izan dut pertsona egokiez inguratzen. Eta beti izan dut pertsona prestatu eta argiez inguratuta egoteko zortea izan, gauzak aurrera ateratzen lagundu izan didatenak. Eta oso gustuko dut barre egitea.\nIbiltaria naiz (orain, nik neuk eta Miriam bikoteak nahiko genukeen beste egiten ez dugun arren), baina kirolik gogokoena pilotalekuan praktikatzen dut, larruzko paletarekin, eta astero praktikatu ohi dut, eta batzuetan irabazi ere bai. Beste zaletasun handienetakoa da onddo eta zizak batzen joatea. Barkaidazue, baina ez dizkizuet nire txoko ezkutuak esango, baina urtea ona baldin bada, otzaretan ekartzen ditut boletusak, urritxak, gibelurdinak eta besteak…\nSukaldaritza zalea ere banaiz, jakiak prestatzeko eta gero lagun artean dastatzeko. Janariak ‘pailan’ erre ohi ditut, eta egur ikatza erabiltzen dut horretarako. Lagunak etxera sarri etortzen zaizkidala ikusita, esan liteke ez dudala bat ere txarto egiten. Ardoaren mundua ere gustatzen zait. Errioxako ardoaren defendatzaile sutsua naiz, baina ez diet muzin egingo beste lekuetako ardoei, onak badira. Besteak beste, gustuko ditut Somontano, Duero, Bordeleko ardoak, mendoinoak, Txilekoak edo Napa Valley-koak. Uda aldean, txakolina. Ondo ezagutzen nautenek ondotxo dakite nire ezkutuko asmoa dela erretiratzean upeltegian lan egitea.\nMusikazalea naiz, oso aukera zabala daukat, baina bereziki beren abestiak egiten dituzten abeslariak eta bakarlariak, besteak beste Sabina, Phil Collins, Benito Lertxundi eta Fito, eta Andrea Bocelli ahaztu gabe.\nAhal dudan guztia irakurtzen dut, eleberriak nagusiki. Azken aldi honetan, Sarah Lark-ek Zelanda Berriari buruz idatzitako hiru liburuak irakurri ditut, Santiago Posteguillok Trajanori buruz idatzitakoa eta Bigarren Mundu Gerrari buruzko batzuk, Ken Follett-enak eta Julia Navarrorenak. Baztango hiru liburuekin ere gozatu dut.\nZinemara ez naiz oso sarri joaten, eta joatekotan nire sorginek agintzen dute. Beraz, zineman ikusi dudan azkena izan da ‘Fast & Furious 7’...


KostaSystem-ek euskal hondartzen kudeaketa adimentsua hobetzen du - SPRI\nKostaSystem-ek euskal hondartzen kudeaketa adimentsua hobetzen du\nAZTI-Tecnaliak garatutako tresna hori beste 4 hondartzatan instalatuko da\nEuskal hondartzak balio handiko ondare naturala dira, baina, beren ezaugarriak direla medio, etengabeko inpaktua jasaten dute, bai itsasoarena eta bai gizakiok eragiten dieguna. AZTI-Tecnaliak KostaSystem proiektua jarri du martxan oreka hori mantentzen laguntzeko. Tresna berriak bideometria erabiltzen du informazio baliotsua erauzi eta aztertzeko, eta horrela hondartzen kudeaketa, segurtasuna eta kontserbazioa hobetzeko.\n“Kamerek hainbat ziklo egiten dituzte orduro eta ziklo horietan geo-erreferentziadun irudi mota desberdinak jasotzen dituzte” azaldu du Irati Epeldek, AZTI-Tecnaliako Itsas Teknologien saileko ikertzaileak; “sistemak informazio hori prozesatzen du eta bere bitartez posible da detektatzea, adibidez, zein den hondartzaren okupazio dentsitatea, non dauden korronte arriskutsuak edo zein den itsasertzeko higadura prozesuaren bilakaera”. Bideometria teknika horiei esker, modu zehatzagoan eta eraginkorragoan egin daiteke itsasertzeko prozesuen jarraipena.\nSegurtasunari dagokionez, KostaSystem tresnarekin posible da korronteak kokatzea eta korronte bakoitzaren ezaugarriak ezagutzea, portaera patroiak erregistratzea eta itsasoak hurrengo egunetan izango duen egoerari buruzko aurreikuspenak egitea. Informazio hori sorosleei bidaltzen zaie aplikazio mugikor baten bidez, baliagarri zaielako salbamendu-lana errazteko. Gainera, pixelen sailkapena erabiliz posible da hondartzako pertsona kopurua kontatzea eta, horrela, mantenimendu-lanak eta zerbitzuak hobetzea.\nTresnak badu beste funtzio garrantzitsu bat, hondartzak monitorizatzen baititu ingurumen inpaktuari eta espazio naturalen birsorkuntzari buruzko informazioa biltzeko. “Helburu horrekin sortu zen proiektua, hau da, itsasertzaren jarraipena egitea higadura prozesuak jasaten dituzten hondartzetan” azaldu du ikertzaileak, “adibidez, Mundakan oso informazio baliotsua jasotzen ari gara, Urdaibaiko sistema morfologikoki konplexua delako eta datu historikoak lagungarri dira estuarioa eta bere funtzionamendua ezagutzeko”.\nKostaSystem dagoeneko badago Euskadiko bederatzi hondartzatan eta Frantzia hegoaldeko beste batean. Aurreikuspenen arabera, datorren uda baino lehen instalatuta egongo da Getaria, Zumaia, Mutriku eta Orioko hondartzetan ere. AZTI-Tecnaliak garatu du tresna hori Bizkaiko eta Gipuzkoako Foru Aldundien laguntzarekin.


Elkarrekin Donostiak Añorgako bidegorria berriro irekitzea defendatuko du Osoko Bilkuran – GAUR DONOSTIA\nElkarrekin Donostiak Añorgako bidegorria berriro irekitzea defendatuko du Osoko Bilkuran\nHilabeteak daramatza abandonatuta eta lehenbailehen hasi behar dira ingurua birgaitzeko lanak.\nElkarrekin Donostiak mozio arrunta eramango du datorren asteko Osoko Bilkurara, Gipuzkoako Foru Aldundiari Añorgako bidegorriaren birgaitzeko lanak egiteko eskatzeko. Gainera, koalizio aurrerakoiarentzat funtsezkoa da behin betiko lanak egiten diren bitartean erreiaren erabilera aktibo mantentzeko segurtasun\nHiru hilabete baino gehiago dira Pedro Jose kalean, Añorgan, izandako mugimendu batek bidegorriaren egitura kaltetu zuela. Ordutik, pasealekurako sarbidea itxita dago, erorketa gehiago gertatzeko arriskua baitago.\nAitzole Araneta koalizioaren bozeramaileak adierazi duenez, zoritxarrez, herritarrek tarte hori erabiltzen jarraitzen dute, nahiz eta egoera txarrean dagoen eta segurtasun falta suposatzen duen. Inguruko bizilagunek salatu dute ez dietela horri buruzko informaziorik eman, eta egoera luzatzen ari dela, inolako ekintzarik gabe. Ildo horretan, Elkarrekin Donostiak adierazi du Gipuzkoako Foru Aldundiak ez duela alternatibarik eskaini eta lanean hasteko premia defendatuko duela.\nAnterior Entrada anterior: DFG apuesta por seguir creciendo como almacén farmacéutico líder en Gipuzkoa y Euskadi\nSiguiente Entrada siguiente: Elkarrekin Donostia defenderá en el Pleno reabrir el paso en el bidegorri de Añorga


ELIKA Ganadería | Hegazti eta untxien lagin baten post mortem ikuskapenerako gida - ELIKA Ganadería\nAESANek berriki orientazio-gida bat argitaratu du, etxeko hegazti eta lagomorfoen lagin adierazgarri baten post mortem ikuskapenari buruzko kontrol ofizialeko zerbitzuentzat.\n2012ko EFSAren txosten baten arabera: post mortem ikuskapenerako sistema tradizionala ez da gai osasun publikorako kezkagarrienak diren arrisku biologikoak antzemateko. Hala ere, baliozko sistematzat hartzen zen gaixotasunak antzeman eta animalien ongizatea ebaluatzeko.\nEstatu mailan, aintzat hartzen da 340/2014 Errege Dekretua; horrek kortako hegaztien eta lagomorfoen haragi freskoaren kontrol ofizialetan laguntza eskaintzeari buruzko xedapenak ezartzen ditu. Gainera, horrek jada jaso egiten zituen 2019/67 (EB) Betearazpen Erregelamenduan zein 2017/625 (EB) Betearazpen Erregelamenduan ezarritako baldintzak, gizakion kontsumorako animalia-jatorriko produktuen kontrol ofizialei buruzkoak.\nKontroletarako laguntzari dagokionez, kortako hegazti eta lagomorfoen post mortem ikuskapena egin bitartean, egun indarrean dagoen araudiak honako hau adierazten du:\nAlbaitari Ofizialak egin dezala\nAlbaitari Ofizialaren erantzukizunpeko Laguntzaile Ofizialak egin dezala\nHiltegiko langileek egin dezatela, zenbait baldintza beteta\nLagin adierazgarri baten post mortem ikuskapena\nGidan honako azken puntu hau garatuko da; hori aipatutako Errege Dekretuak ezarritako baldintzen salbuespena baino ez da, 2012ko EFSAren txostenean oinarritutakoa: agintaritza eskudunek erabaki dezakete egun berean hildako, jatorri eta ustiategi bereko abere-talde bakoitzeko hegazti eta untxien lagin adierazgarri bakarra post mortem ikuskatzea.\nAESANek adierazi duenez, hegazti eta lagomorfoen lagin adierazgarri bat post mortem ikuskatzean, haragi freskoaren kontrol ofizialen sistemaren eraginkortasuna hobetzen da; halaber, eskuragarri dagoen informazio publikoarekin, horrek kanal guztiak ikuskatzen dituen ikuskapen-sistema klasikoarekiko baliokideak diren bermeak eskaintzen ditu.\nEntzefalopatiei buruzko 2021eko urteko txostena


Haur garaian izan al zenuen harremanik euskararekin?\nEz. Ni, familia osoa bezala, zeharo erdalduna nintzen. Amona bat Salamancakoa genuen. Txikitan ez nuen euskararen batere aztarnarik antzeman herrian. Gerra ondokoak oso urte pobreak izan ziren. Ablitasen kaleak oraindik lurrezkoak ziren eta kaleko argirik ez zegoen, adibidez. Gure aita hango medikua zen eta 8 urterekin barneko ikasle bidali ninduen Tuterara, jesuiten ikastetxe batera. 16 urterekin Xabierrera joan nintzen. Gogoratzen dut han kanta txapelketa batean talde batek abesti bat egin zuela euskaraz eta hori da garai hartako nire oroitzapen bakarra euskararekin lotua.\nEta nola hasi zinen ikasten?\nJesuitekin ikasten jarraitu eta Azpeitiko Loiolara joan nintzen nobizio-aldia egitera. Kanpokoarekin harreman gutxi bagenuen ere, herritarrentzako mezak eta otoitz-aldiak egiten genituen, eta hor izan nuen lehen harreman zuzena euskararekin.\nGero Bilbora joan nintzen. Han ikusi nuen jesuita batzuek bere burua eskaintzen zutela Afrikara edo Venezuelara joateko. Toki horietako hizkuntzak ikasi eta hango kulturetan murgiltzen ziren. Taldetxo batek pentsatu genuen, hemen, Euskal Herrian, antzeko zerbait egin genezakeela, bertako hizkuntza eta kultura landuz. Talde horretan zegoen, adibidez, gaur egun euskaltzaina den Patxi Goenaga edo Alejandro Aldanondo, egun Afrikan jesuita dena.\nZazpi jesuitagaik etxebizitza batera joan eta euskara ikastea erabaki genuen. Probintziako arduradunari eskaera egin genion eta berak Roman Garate jarri zigun arduradun, oso gizon jatorra. Etika irakaslea zen unibertsitatean eta giza eskubideei eta marxismoari buruzko euskarazko liburu batzuen egilea zen. Santutxun bizi ginen. Hasieratik meza egiten genuen egunero euskaraz, baina hori aski ez eta berehala dena euskaraz egitea erabaki genuen. Nik oso suerte ona izan nuen, Patxi Altuna izan nuelako euskara irakasle.\nGure artean oso harreman polita genuen. Askotan joaten ginen mendira eta Laboa eta Lertxundiren kantak egiten genituen. Kanpoko jende euskaltzalearekin ere harremana lantzen genuen. Horrela, esate baterako, euskara irakatsi genien neska batzuei. Haiek maistra titulua atera zuten eta gero haien senargaiek ere bai. Zarauzko ikastolako irakasle izatera iritsi ziren horietako batzuk. Bestalde, Santutxun bazen ikastola bat eta gutako bik, Patxi Goenagak eta Josema Añonek, han laguntzen zuten. Tasio Erkizia lesakarra zebilen garai hartan irakasle ikastola honetan.\nBatzuek gaizki hartuko zuten apaizak halako mugimenduetan ibiltzea, ezta?\nTentsio handiko urteak izan ziren. Langileen mobilizazio ugari eta garrantzitsuak izan ziren garai hartan eta jesuita batzuk oso konprometituta zeuden ‘Misión obrera’ atalaren bidez. Barakaldo, Errenteria, Iruñea eta Tuterako mugimenduetan, besteak beste, hartzen zuten parte.\nZergatik ez zinen apaiztu?\nNi gustura nengoen oso jende jatorra zelako eta Bilboko jesuitetan hiru urtez eskolak ematera iritsi nintzen. Hala ere, argi nuen ez nuela apaiza izan nahi. Kosta zitzaidan, baina azkenean 30 urterekin utzi nuen.\nNafarroara etorri zinen orduan?\nBai. Ordurako nire gurasoak Tuterara etorriak ziren bizitzera, baina nik ez nuen haiekin joan nahi eta Nafarroako Diputaziora jo nuen laguntza eske. Han, Xole Erbiti andere euskalduna eta jatorra ezagutu nuen, Euskara Departamentuko arduraduna, eta berak esan zidan Lizarra Ikastolan pertsona bat behar zutela. Hara joan nintzen, Feliciano Pinillos ikastolako bultzatzaile nagusietako batengana eta José Luis Gorostidi zuzendariarengana, eta segituan onartu ninduten. Zazpi urtez aritu nintzen han. Lan handia egin genuen familiekin batera. Horiek bai, zubia egin zuten errepublika garaian zegoen mugimendu euskaltzalea eta egungo garaia lotzeko. Han jende zoragarria ari da lan sakona eta isila egiten, Oier Sanjurjo futbol jokalariaren gurasoak, esate baterako.\nZergatik utzi zenuen Lizarra eta Tuterara etorri?\nTuterako neska batekin ezkondu nintzelako. Lehen urtean, joan eta etorrian nenbilen, baina ez zen bizimodu erraza eta lan bila hasi nintzen Tutera aldean. Esan zidaten ingeles irakaslea behar zutela hango ikastetxe batean. Ez nekien ingeles asko, baina hala ere hartu ninduten. Euskara ikasterakoan Patxi Altunari ikasitako teknikak baliatu nituen ikasleei ingelesa irakasteko. Lanbide Heziketarako zentro publiko batean, ETI izenekoan, aritu nintzen. Lehen urtea bete ondoren, gaztelaniaz irakasten hasi nintzen. Gerora hainbat herritako ikastetxe publikotan aritu izan naiz lanean: San Adrian, Cortes eta berriz Tuteran, Benjamin de Tudela Institutuan.\nNoiztik zara Tuterako Olentzero?\nIazkoa nire zortzigarren urtea izan zen. Eguberrietan hogei bat Olentzero egin ditut herri eta eskoletan.\nNoiztik ospatzen da festa hau Tuteran?\nDuela 46 urte La Teba peña hasi zen segizioa antolatzen. 1965ean Iruñeko Olentzeroren Lagunak taldeko batzuk etorri ziren galdezka ea hemen zer peña edo elkarte egon zitekeen prest hau antolatzeko. La Teba zen orduan halako ekitaldi bat antolatzeko gai zen elkarte bakarra eta nahiz eta oso espainiarrak izan, proposamena onartu zuten. Baina giroa ez zen oso lasaia. La Tebakoak ez zeuden eroso, berehala hasi zirelako ikurrinak eta beste ikur batzuk ateratzen segizioan. Beterri peñak hartu zuen haien lekukoa. Beterrik ekimena handitu eta zabaldu du. Olentzero oso errotuta dago eta oso maitatua da Tuteran. Jende pila etortzen da joaldunak, gaita jotzaileak eta animaliak ikustera. Geroztik beste herri batzuetara ere zabaldu da tradizioa: Cintruenigo, Corella, Ribaforada, Cascante, Ablitas… Aurten, lehenengo aldiz, Buñuelen egin dugu. Kaleko Olentzeroez gain ikastetxe askotxotan ere egiten da festa.\nJendeak nola hartzen du?\nJendea ez da ergela. Guk ezer esan gabe, askok Olentzeroren alde egiten dute esanez, adibidez, Aita Noel urrutiagotik datorrela, edo Olentzero ez datorrela Azpeititik edo Zarauztik, Lesakatik baizik eta Lesaka Nafarroa dela.\nErrege Magoen urre eta argien aurrean, Olentzerorena animalien jaia da, jatorra, xumea eta hurbila. Jendeari asko gustatzen zaio. Animaliak Leitzatik ekartzen ditugu eta horrek erruz erakartzen ditu ikusleak. Goxokiak ere botatzen ditugu.\nJende asko dago Olentzero ongi ahoskatzen ere ez dakiena, baina ikustera gustura etortzen dira. Azken urte hauetan ohitura zabaltzen doa, poliki-poliki bada ere.\nNik hori dena A ereduarekin lotzen dut. Ia mila haur eta gaztetxo ari dira Erriberan euskara ikasgai bezala ikasten, eta gutxi izanik ere, aurrerapauso handia da hemen.\n"Guraso batzuek ez dituzte haurrak eramaten A eredura G eredura baizik, baina euskarako klase partikularrak ematen dizkiete"\nZer garrantzi du A ereduak Nafarroako Erriberan?\nIzugarria. Euskarak gaur egun lau hanka ditu Behe Erriberan: Argia Ikastola, A eredua, AEK eta Hizkuntza Eskola. Ikasturte honetako datu zehatzak bildu nituen txosten bat prestatzeko eta horren arabera A ereduan 910 haur eta gaztetxo ari dira ikasten. Ikastetxe publikoetako Lehen Hezkuntzako datuak hauek dira: Ablitasen 70 ikasle, Cabanillasen 20, Cascanten 69, Castejonen 42, Cintruenigon 123, Corellan 10, Cortesen 80, Fontellasen 4, Murchanten 62. DBH, Batxiler eta Lanbide Heziketari dagokionez, Benjamin de Tudela institutuan 34 ikasle daude eta Valle del Ebron 25.\nD ereduan aukera bakarra Argia Ikastola da. Bertan 230 ikasle daude 21 irakaslerekin. Horiei gehitu beharko genizkieke AEKn ikasten ari diren 60 pertsonak eta Hizkuntza Eskolan ari diren 28 lagunak. A eta D ereduan beraz, 1.400 ikasle eta irakasle. Nire kalkuluen arabera, beste 500 bat euskaldun egongo dira Tuteran eta 60 bat gehiago inguruko herrietan. 2.000 pertsona inguru, 100.000 biztanle duen eskualdean. Nire ustez A eredua bultzatu behar da Erriberan, hori da euskararentzako sarbide oso interesgarria.\nAri dira haurrak G eredutik (euskara ikasgai ere ez da) A eredurako bidea egiten?\nZabalkundea oso motel doa, egia esan. Aurten, adibidez, Corellan, 7.600 biztanleko herrian, hamar haur besterik ez dira etorri A eredura. Nafarroako Gobernuak ahalegin berezia egin beharko luke sustatzeko: idazle edo intelektualak hitz egitera gonbidatu, pailazoak eta antzerki lanak eskaini, Nafarroako beste eskualdeetako ikastetxeetara txangoak antolatu gure haurrek ikus dezaten toki askotan hitz egiten dela euskara Nafarroan…\nEskuin politiko eta mediatikotik euskararen aurka egiten den presioaz zer pentsatzen duzu?\nUPNk ez du ikusi nahi hemen dagoena. Beste gauza batzuk auskalo nondik ekartzen badituzte ere berdin zaie, baina euskara ezin dute ikusi. Oso politizatuta dauden herritarrek sinesten dute gobernuak hizkuntza inposatzen diela. Beste batzuek, aldiz, pentsatzen dute beren seme-alabak Iruñean, Donostian edo Bilbon biziko direla agian, eta baliogarria egiten ahal zaiela euskara. Horregatik, batzuk ez dituzte haurrak eramaten A eredura, baina klase partikularrak ematen dizkiete. Hala ere, ez da erraza jendea erakartzea. Aurten, Buñuelen A eredua zabaltzen saiatu naiz eta ama batzuekin hitz egin ondoren ikusi dut oso lanpetuta dabiltzala eta ez dutela ez gogorik ez aukerarik gauza gehiagotan sartzeko.\n2018ko Eguberrietan hogei bat Olentzero egin ditu herri eta eskoletan López Morenok.\nPresio handia jaso duzue legealdi honetan eskuinaren aldetik?\nNik antsietatez hartzen dut periodikoa. Askotan agertu izan dira pegatinak faroletan, kaleko hormetan edo erakusleihoetan esanez: “Se impone el euskera” edo “Defiende Navarra”. Euskaraz idatzitako seinaleak eta kartelak amorruz kendu dituzte. 2016an Tuterako Ikastola eraso zuten. Sartu eta pintada iraingarriak egin zituzten. Ni horretarako oso haurra naiz eta halako eraso mingarriak ikustean berehala egiten dut negar. Amorruaren amorruz, behin baino gehiagotan atera naiz kalera espraiekin halako mezuak ezabatzera.\nKalean, irakaskuntzaz gain, euskararen aldeko mugimendu gehiago sumatzen al da?\nZenbait ekimen interesgarri jarri dira abian. Iazko ekainean, esate baterako, lehen aldiz ospatu zen Euskararen Jaia Tuteran, Tuterako Euskararen Aldeko Plataformak antolatuta, Udalaren eta Gobernuaren laguntzaz. Lau plazatan egin ziren haur eta helduentzako kultur eta jai giroko ekitaldiak eta oso ongi atera zen.\nBeste adibide bat da Tutera Kantuz taldeak aurten martxan jarri duen euskara maitatzen ikasteko ekimena. 35 lagunek osatzen duten talde honetan, euskara politikatik at kokatu eta ikuspegi ezkorra aldendu nahi dute. Abestien letrak eta azalpenak biltzen dituzten fitxak banatzen dituzte. Euskaraldiaren inguruan eta Korrikan ere, nola ez, jende askotxo mugitu zen. Bestalde, hemen ETB ikusten dugu orain eta hori oso garrantzitsua da.\nEzker Batukoa izan da alkatea legealdi honetan. Zer moduz aritu da euskarari doakionean?\nOso ongi. Eneko Larrarte ongi ari da. Oso gertukoa da. Gainera, bere ama Geroa Bai-n dago.\nKanal hauetan artxibatua: Hezkuntza | Euskara | Tutera


Zortzi film proiektatuko dira irailean Ermua Antzokian - Deia\nZortzi film proiektatuko dira irailean Ermua Antzokian\nERMUA. Gaur, irailak 3, osteguna, Ermuko Udaleko Kultura sailak Ermua Antzokiko programazio berriarekin hasiko da. Zortzi film eskainiko dira hilean zehar, lau zineklub formatuan eta beste lau haurrei zuzendutakoak. Noski, ikuskizun guztietan koronabirusari aurre egiteko osasun-protokolo guztiak bete beharko dira.\nProgramazioa gaur hasiko da, lehenengo zineklub saioaren eskutik. Bertan, Todo pasa en Tel Aviv filma emango da, Sameh Zoabi zuzendari palestinarraren komedia dramatikoa. Zinta honetan Salam ezagutuko dugu, Jerusalemen bizi den 30 urteko palestinarra, Ramallahn ekoitzitako 'Tel Aviv on Fire' telenobela ospetsuaren setean lan egiten duena. Egunero, telebista estudioetara iristeko, Salamek Israelen kontrol zorrotza pasatu behar izaten du. Han, kontrol postuaren ardura duen komandantearekin topo egiten du, Assirekin, eta honen emaztea telenobelaren fan sutsua da. Txundituta uzteko, Assi istorioa idazten hasiko da. Laster, Salamek Assiren ideiek gidoilari bezala igoera bat ekar zezaketela konturatuko da, eta bere sortzaile karrera hazten hasiko da. Todo pasa en Tel Aviv filma jatorrizko bertsioan azpititulatuta eskainiko da 20:30ean.\nIgandean, irailak 6, 17:00etatik aurrera Onward eskainiko da, Pixar animazio etxe erraldoiaren azken lana. Dan Scanlonek zuzendutako filma hiri inguruko fantasiazko mundu batean girotzen da. Bi anaia elfo nerabe, Ian eta Barley Lightfood, abentura batean murgilduko dira, eta munduan aitarekin azken eguna igarotzea ahalbidetuko dien magiarik ba ote dagoen jakin nahi dute, hura hil zenean oso txikiak baitziren.\nProgramazioari buruzko xehetasun gehiago Ermua Antzokiaren mikrositean.\nZine denboraldi berri eta berezi honetan, itzulera mailakatua programatzea erabaki da, dena ondo dabilela egiaztatzeko. Hori dela eta, irailean ostegunetako zine-klubeko saioetara eta igandeetako haurrentzako zinemara mugatu da egitaraua. Horrela, lehen hilabete honetan ez da zine komertzialeko emanaldirik eskainiko.\nIrailean, beraz, ez da Zinema Bonurik egongo, eta sarrera orokorrarekin soilik sartu ahal izango da zine-klubeko saioetara, 3,85 euroko kostuarekin. Kultura Sailak urrian zinema komertziala programatzea espero du, eta orduan jarriko da salgai berriro hileko bonoa. Bestalde, haurrentzako zinemarako sarrerek 3,05 euroko prezioa dute.\nGuztia ahalik eta ondoen egin dadin, Ermuko Udalak eskatzen du, ahal den neurrian, programatutako edozein ikuskizunetara joan nahi dutenek sarrerak aldez aurretik eskuratzen saia daitezela. Horretarako, sarrera guztiak Ermua Antzokiko leihatila digitalean edo Lobianon egongo dira salgai, ohiko ordutegian.\nSEGURTASUN NEURRIAK ERMUA ANTZOKIAN\nZinemara itzulera herritarrentzako osasun-segurtasun handieneko baldintzetan gauzatu ahal izateko, Kultura Sailak aldaketak egin behar izan ditu, kultura-programazioa garatzeko baldintzei dagokienez. Hala, osasun-neurriak ezarri dira, nahitaez bete beharrekoak Ermua Antzokira sartzeko eta bertan egoteko:\nPertsona bakoitzak bere maskara ekarri beharko du Ermua Antzokira sartu ahal izateko. Maskara uneoro jantzita eraman beharko da ikuskizunak irauten duen bitartean.\n10 urtetik beherakoek heldu batekin etorri beharko dute.\nSarrerak ez dira zenbakituko eta Ermua Antzokiko langileek esleituko dituzte eserlekuak, ikus-entzuleak iristen diren ordenaren arabera.\nEkitaldira behar besteko aurrerapenarekin joatea eskatzen da, sarrera ohi baino motelagoa izango baita eta sarrerak ez baitira zenbakituak izango.\nInstalaziora sartzean, baita leihatilako ilaran ere, pertsonen arteko 2 metroko distantzia gorde beharko da.\nEserlekuen arteko 2 metroko distantzia-neurria ere gorde beharko da, batera datozen pertsona-taldeen kasuan izan ezik.\nErmua Antzokiaren edukiera murriztu egingo da, eta, beraz, sarrera aldez aurretik erostea eskatzen da. Murrizketa hori komunetan ere kontuan hartu beharko da: pertsona bakarra komun bakoitzeko, eta bakarra bi konketa bakoitzeko.\nIkuskizuna amaitutakoan, zuen eserlekuetan egon zaitezten eskatzen dizuegu, gure langileek irteera mailaka antolatu ahal izan dezaten.\nKultura Sailak ulermena eskatzen du egindako aldaketengatik eta aldaketa horiek egoera berezi horietan sor ditzaketen nahasmenduengatik, baina gogorarazten du neurri horiek guztiak Ermua Antzokira joaten diren pertsona guztien segurtasuna bermatzeko eta kulturaz osasun-baldintza onenetan gozatu ahal izateko hartzen direla.\nIrailaren 10ean hasiko dira BLV-ART programaren ekintzak.


Psikologia kognitibo - Wikipedia, entziklopedia askea.\n(«Psikologia kognitiboa» orritik birbideratua)\nPsikologia kognitiboa kognizioaren azterketaz arduratzen den psikologiaren atala da, hots, ezagutzan parte hartzen duten prozesu mentalak.\nIkuspegi kognitibistak pertsonaren adimenean edo kognizioan gauzatzen diren barne-prozesuetan oinarritu dira. Aztertzen dituen prozesu mentalak honakoak dira: Pertzepzioa, memoria, arreta, motibazioa, lenguaia, pentsamendu logikoa etb. Psikologia kognitiboa garun barnean ematen diren prozesuak ulertzen saiatzen da eta horrela gizakiaren jokaerak aurre esan edo zuzentzeko asmoa du. Garun barruan ematen diren prozesuak hala nola Zentzumen organoetatik lortzen dugun informazioa biltegiratzea, berreskuratzea, ezagutzea, ulertzea, antolatzea eta berriro erabiltzea da.\nNeurozientziaren, adimen artifizialaren, psikologiaren, linguistikaren, antropologiaren eta filosofiaren arteko erlazio bat da, hauek hexagono kognitiboa osatzen du.\nKognitiboek ez dituzte lege orokorrak bilatzen, ezberdintasun indibidualaren arrazoiak eta zergatiak baizik. Jean Piaget, Lev Vigotski, Jerome Bruner eta David Ausubelentzat, zuzenean behatu ezin den barne prozesua da ikaskuntza. Egile horien metodoek, ezberdinak izanik, pertsonak eta behagarriak ez diren hainbat aldagai hartu dituzte kontuan. Ikastea, haien aburuz, gizabanakoaren barnean gertatzen den aldaketa da.\nPsikologia Kognitiboaren ezaugarriakAldatu\nJarraitua: bizitza osoan zehar ematen da.\nMetakorra: egungo esperientziak ulertzeko ahalmena lehenagoko esperientzietan oinarritzen da.\nKonplexutasuna: areagotzeko joera. Ahalmen, gaitasun eta abileziak hobetuz.\nAntolakuntza: organizatua eta orokortasunetik zehatzetara doa.\nArlo ezberdinen menpekotasuna: arlo bateko eskuraketa, beste arloen garapenarekin lotuta. (Holistikoa)\n↑ Nuevas perspectivas científicas y filosóficas sobre el ser humano. Universidad Pontificia Comillas D.L. 2007 ISBN 9788484682189.\nMultimedia: Cognitive psychology\nAzken aldaketa 8 otsaila 2020(e)an, 18:57(e)tan\nOrriaren azken aldaketa: 8 otsaila 2020, 18:57.


Azaroaren 27an, larunbata, 9:30etan, Gasteizko Europa Biltzar Jauregian, Minbiziaren Aurkako hiru euskal elkarteek bigarren kongresua antolatuko dute, 2018an Donostiako Kursaalean lehen edizioa egin ondoren. Biltzarra doakoa izango da bertaratzeko interesa duen edonorentzat, eta Euskadiko elkarteen...\nUdalak Ermualderen Jardunaldi Historikoen balorazio positiboa egin du\nUdal gobernu taldeak oso balorazio positiboa egin du 2021eko Ermualdeko Historia Jardunaldiei buruz, urriko larunbatetan eta Ermuko Andra Mariaren santutegian garatuak. Ia 400 izan dira parte hartu duten pertsonak, ez soilik gure udalerritik hurbilduak, euskal geografiako hainbat tokitatik baizik.\nLaudiok udako “Aizia Bizia Laudio” eta “Laudioko Izarrak” lehiaketen sariak banatu ditu\nLaudioko Udalak udako “Aisia Bizia Laudio” eta “Laudioko Izarrak” lehiaketetako sariak eman ditu dagoeneko. “Aisia Bizia Laudio” izeneko argazki lehiaketaren irabazlea Beatriz Gines izan da, eta 250 euroko saria eraman du. 200 euroko saria duen bigarren postua Iratxe Let laudioarrarentzat izan da, eta hirugarren bi sariak, bakoitza 50 eurokoa, Julen Andarentzat...\nLaudiok tokiko ekonomiak suspertzea helburu duen “Berrikusi” proiektu pilotua estreinatuko du\nLaudioko Udala izango da Eusko Jaurlaritzak martxan jarri duen “Berrikusi” ekimena bultzatzen lehena. Apill-en, Laudioko Industrialde Txikien Elkartearen, laguntza ere izango du. Proiektuaren helburua tokiko ekonomiak suspertzea da, jarduera guztiak dinamizatuz eta eguneratuz, merkataritza, ostalaritza, zerbitzuak, turismoa, aisialdia, kultura edo kirola, besteak beste...\nLaudio birpopulatzen ari da moztu dituen mendiak\nLaudioko Udala duela gutxi moztu dituen mendiak birpopulatzen ari da. Proiektuak Europar Batasuneko FEADER funtsen laguntza izan du Arabako Foru Aldundiaren Mendi Zerbitzuak kudeatzen dituen diru-laguntzen bidez; orotara, 42393,85 euro izan dira, 2021rako.


AFA-DFA - Arabako Foru Aldundiak “B-Mentor” proiektua aurkeztu die turismo enpresa eta erakundeei\nCurrent: Arabako Foru Aldundiak “B-Mentor” proiektua aurkeztu die turismo enpresa eta erakundeei\nArabako Foru Aldundiak “B-Mentor” proiektua aurkeztu die turismo enpresa eta erakundeei\nMentoringean oinarritutako prestakuntza tresnak eskaintzen ditu\nGasteiz, 2019ko ekainaren 27a. Arabako Foru Aldundiak gaur aurkeztu dizkie Europako “B-Mentor” proiektuko prestakuntza tresnak Gasteizko Udaleko eta kuadrilletako teknikariei, trebakuntza zentroei eta turismoaren sektoreko agente pribatuei. “B-Mentor” proiektuaren asmoa da enpresen lehiakortasuna eta turismoaren sektoreko profesionalen gaitasunak areagotzea mentoring delakoan oinarritutako prestakuntzako baliabide batzuen bitartez.\nCristina González Calvar Enplegu, Merkataritza eta Turismo Sustapenaren Saileko foru diputatuak hasiera eman dio gaur “B-Mentor” proiektuaren azken hitzaldiari, eta han izan dira erakunde publikoetako, trebakuntza zentroetako eta turismo arloko enpresetako (hotelak, bidaia agentziak eta abar) arduradunak. González Calvarrek profesional horiek animatu ditu aipatutako tresnak erabiltzera, sektoreko trebakuntzari “bultzada” emateko bitarteko gisa.\n“Proiektu honek tresna baliagarriak eskaintzen ditu online zein aurrez aurreko trebakuntza ekimenak garatzeko mentoringean oinarrituta, hau da, turismo arloan ezagutza, esperientzia eta gaitasunak dituzten pertsonen aholkuen bitartez ikastea. Tresna horiek erabilgarri egongo dira gaurtik aurrera b-mentor.eu web atarian”, azaldu du.\nÁreas: [Bigarren diputatu nagusiordea eta Enplegu, Merkataritza eta Turismo Sustapenaren, eta Foru Administrazioaren Saileko foru diputatua]


BILBOK BILBOARGAZKIREN HAMARGARREN EDIZIOA JASOKO DU AZARORA ARTE, PROFESIONAL HANDIEN BEDERATZI ARGAZKI ERAKUSKETAREKIN, HITZALDIEKIN ETA TAILERREKIN – Bilbao Kultura\nBilbon, 2022eko ekainak 24\nHome » Berriak » Bilbao Kultura @eu » BILBOK BILBOARGAZKIREN HAMARGARREN EDIZIOA JASOKO DU AZARORA ARTE, PROFESIONAL HANDIEN BEDERATZI ARGAZKI ERAKUSKETAREKIN, HITZALDIEKIN ETA TAILERREKIN\nBILBOK BILBOARGAZKIREN HAMARGARREN EDIZIOA JASOKO DU AZARORA ARTE, PROFESIONAL HANDIEN BEDERATZI ARGAZKI ERAKUSKETAREKIN, HITZALDIEKIN ETA TAILERREKIN\nBilboko Udalaren laguntza duen ekimena Euskal Herriko Argazkigintza Elkarteen Federazioak sustatu eta BBKk babestu du.\nBederatzi argazki erakusketa bisitatu ahal izango dira Hiriko hainbat gunetan, horien artean Abando – Barrainkuako eta Burtsako udaltegietan, Manu Barreiro edo Koldo Badillo bezalako euskal argazkilari ezagunenak, Zheng Ge artista txinatarrarena, David Hornback estatubatuarrarena edo Gabriel Brau argazkilari katalan ezagunarena, besteak beste.\nAzaroaren 10era arte luzatuko den programak, gonbidatutako argazkilari askoren presentzia izango du, eta argazkilariek hitzaldiak eta tailerrak ere emango dituzte. Horrez gain, urriaren 23an, 8 eta 13 urte arteko ikasleei zuzendutako ohiko argazki irteera ere egingo da.\nHainbat estilo eta gai lantzen dituzten bederatzi argazki erakusketa bisitatu ahal izango dira hiriko zenbait lekutan azaroaren 10era arte, BILBOARGAZKIren hamargarren edizioaren barruan. Euskal Herriko Argazkilari Taldeen Elkarteak bultzatzen duen eta BBKk laguntzen duen ekimenak Bilboko Udalaren laguntza ere badu.\nBeste urte batez, jaialdian parte hartuko duten egileetako asko hirira etorriko dira, horien artean nazioarte mailan ezagunak diren profesionalak, Gabriel Brau katalana –Argazkigintza Sari Nazionala 2007an– David Hornback edo Olmo Calvo, azken hori Santanderren jaioa baina ibilbide luzearekin argazki-kazetari gisa Latinoamerikan. Azken horrek, 2015eko Argazkigintza Gizartiarraren Nazioarteko Luis Valtueña Saria eman dion Idomeniko errefuxiatu eremuan egindako lanari buruzko serie bat aurkeztuko du Bilbon.\nHorrez gain, gure hiria argazkigintza zaleentzat erreferente bilakatzea bilatzen duen programaren barruan, artistekin harreman zuzena izateko aukera indartu nahi da –hitzaldien eta tailerren bitartez–. Tailer eta hitzaldi horiek emango dituzten artisten artean Manu Barreiro erretratugile gipuzkoar ezaguna edo street photography izenekoan espezializatuta dagoen David Hornback estatubatuarra daude.\nIkusleek Hiriko ohiko guneetan gozatu ahal izango dute arte unibertsal horretaz: Abando – Barrainkuako eta Burtsako udaltegietan, UPV/EHU-ko Paraninfoan eta Erakusketa Aretoan, Batzar Nagusietako Aretoan, Ondare Aretoan, La Granja Kafetegian, Penguin Bar Tabernan eta FNAC-en. Berrikuntza gisa, programazioak umeen talde erakusketa jasotzen du, Indautxuko Foto Ikatz aretoan, ikasleentzako argazki irteeran iaz egin ziren argazkiekin.\nBILBOARGAZKI 2016ko programazioa gaur goizean aurkeztu da BBK Aretoan. Bertan Iñaki López de Aguileta Bilboko Udaleko Kultura Zuzendaria; Juan Armentia, Euskal Herriko Argazkilari Taldeen Elkarteko presidentea; eta Leire Aragón BBKko Gizarte Laneko zuzendaria egon dira.\nBILBOARGAZKI, beste ezer baino gehiago, argazkigintzaren arteak eskaintzen dituen aukera ikusgarriez gozatzeko modua da, programatutako erakusketetan izango ditugun erreferentzia estetiko eta eduki aniztasun handia dela eta. Oraingo honetan, banakako bederatzi erakusketa izango dira, hainbat estilotakoak, Koldo Badilloren edo Zheng Geren naturako argazkietatik Unai Mateoren eta David Hornbacken argazki artistikoetara edo gizartean oinarritutako egungo argazkira, Olmo Calvo argazki-kazetariaren objektiboaren bitartez errefuxiatu siriarren egoera erakusten duena bezala.\nBILBOARGAZKIren edizio hau astelehen honetan, URRIAREN 3an, inauguratuko da modu ofizialean, La Granja kafetegian, euskal argazkigintzaren balio gaztea den Unai Mateo bilbotarraren erakusketarekin. Artistaren presentziaz gain, ekitaldiak Jon Urrutia piano jole eta konposatzailearen presentzia ere izango du. “Donde no es” izeneko erakusketa urriaren amaierara arte ikusi ahal izango da, eta egileak, denaren eta ez denaren arteko trantsizioa hilezin bilakatzeko duen beharra erakusten du. Egunero aurrean ditugun errealitateen, une batez baino existitzen ez diren itzalez eta islaz betetakoen, dualtasuna jasotzeko ahalegina egiten du.\nManu Barreiro, bere erretratuak direla eta da ezaguna batez ere. Argazki horietan pertsonak dira protagonistak, edo pertsonen presentzia nabaria da, baina natura hilak edo paisaia bakartiak jasoz ere gozatzen du. Bere lanak nazio eta nazioarte mailako berrogeita hamar sari eta aintzatespen inguru jaso ditu, 2015ean jaso zuen Espainiako Argazkigintza Konfederazioko Maisu titulua, adibidez. “Miradas y almas” erakusketa Abando – Barrainkuako udaltegian (Barrainkua kalea, 5) egongo da urriaren 3tik 14ra. Erakusketaren inaugurazio ofiziala urriaren 4an izango da, arratsaldeko 19:00etan, eta egilea bertan egongo da.\nUrri osoan, baita ere, ikus-entzuleek bi argazkilari oso desberdinen lana ezagutzeko aukera izango dute, Zheng Ge txinatarra eta David Hornback estatubatuarra. Lehenengoak, Xiapu lurraldeko kostaldeak dituen 400 kilometro baino gehiagoetatik egindako ibilbidea dakar Bilbora, erabat zenitala den planoa dela eta ikuslea harrituta utziko duten aireko zenbait argazkirekin. “Aerial Pictures of The Beach” hilaren amaierara arte egongo da Penguin Bar tabernan (Gregorio de la Revilla kalea, 8).\nDavid Hormbacki dagokionez, argazki-kazetaritzan lizentziatua da Kansaseko unibertsitatetik, eta lau kontinentetik bidaiatu du bere kamerarekin irudiak hartuz, bidaiak, erreportajeak eta artea bateratuz Europan eta Estatu Batuetan aurkeztutako lanetan eta erakusketetan. 1990ean Pulitzer saria irabazi zuen San José Mercury Newseko taldearekin batera, Loma Prietako (San Francisco) lurrikarari buruz egindako lanarengatik. Une honetan Berlin eta Bizkaiko hiriburu artean bizi da. Bilbon BilbaoArte Fundazioko – Bilboko Udaleko Arte Ekoizpen Zentroko artista egoiliar izan zen 2012an eta 2013an. Orain Bilbora helduko den “Berlin/Street” erakusketak harresiaren erorketaren ondorengo gizarte iraultza erakutsi nahi du. Datorren asteazkenetik aurrera bisitatu ahal izango da FNACeko erakusketa aretoan (Urkixo zumardia, 4) eta egileak berak aurkeztuko du ostiralean, urriaren 14an, arratsaldeko 19:00etan.\nUrriko bigarren hamabostaldian, arkitekturaren inguruko argazkigintza artistikoa dela eta aintzatespena duen Gabriel Caneda argazkilariaren “HILEMORFISMO” erakusketa bisitatu ahal izango da. Egitasmo harrigarri horren ideia nagusia argi naturalaren eta arkitekturaren irudikapen eta interpretazio pertsonalaren arteko dikotomia da, hori guztia, Aristotelesek Hilemorphismo deitzen duen korronte filosofikoaren bitartez garatua. Urriaren 10etik 26ra UPV-EHUko Paraninfoan (Abandoibarra, 3 – 1) bisitatu ahal izango den erakusketa urriaren 10ean inauguratuko da modu ofizialean, arratsaldeko 19:00etatik aurrera, eta egilea bertan egongo da.\nUrriaren 17tik aurrera Gabriel Grau katalanaren –2007ko Argazkigintza Sari Nazionala– “Caminos de Monsún” erakusketa bisitatu ahal izango da Burtsako Udaltegian. 1989tik egiten du lan argazkilari gisa, industria, publizitate eta merkataritza argazkigintzan, baina une honetan, izaera dokumentala duten argazkigintzako lanekin batera alor horretako irakaskuntzan eta prestakuntzan ere ari da.\nGabriel Grauk bakarkako eta taldekako erakusketa ugari egin ditu munduko hainbat herrialdetan, eta bere lanak argazki jaialdi hainbatetan parte hartzeko aukeratuak izan dira. Bere argazkiak mundu osoko bilduma eta argazki funts garrantzitsuetan daude. Egileak berak ostiralean, urriaren 28an, arratsaldeko 19:00etan, aurkeztuko duen erakusketak, Indiako leku enblematikoenetako batzuetatik egindako bidaia batean hartutako irudiak jasotzen ditu, eta gizakien sentimenduek eta balioek dimentsio berezia hartzen duten bizitzeko era bereziari buruz hitz egiten dute.\nBanakako erakusketak Koldo Badillorenarekin eta Olmo Calvorenarekin osatzen dira. Lehenengoa biologoa da ikasketaz, eta argazkietan aurkitu zuen bere beste pasiora, naturara, hurbiltzeko modua. Hiru liburu ditu eta erreportaiak argitaratu ditu bidaietan espezializatutako aldizkarietan, baliabide naturalari buruzko argitalpenetan eta baita National Geographic-en ere. Santanderreko Olmo Calvo argazkilariari dagokionez, bere ibilbide profesionalaren parte handia Latinoamerikako zenbait komunikabidetan egin du argazki-kazetari gisa, baina bere argazkiak Europako eta Estatuko egunkarietan ere argitaratzen dira. Urriaren 10etik azaroaren 10era Ondare Aretoan (María Díaz de Haro, 11) bisitatu ahal izango den “Migraciones, la otra censura” erakusketa, Siriako gerraren ondorioz Idomeniko errefuxiatu eremura heldutako pertsonen –horietako asko umeak dira– errealitate gordinean zentratzen da.\nProgramazioa, 2016ko Argizaiola Sariko lan hoberenak biltzen dituen talde erakusketarekin osatzen da. Horrela, urriaren 1etik hilabetea amaitu arte, Batzar Nagusietako erakusketa aretoak (Hurtado de Amezaga kalea, 6), Euskadiko argazki lehiaketa beteranoetako batera aurkeztutako lanen aukeraketa jasoko du. Erakusketak Oscar Mansoren argazki irabazlea eta akzesitak (José Agustín Gurruchaga eta Rafa Herrero) erakutsiko ditu, lehiaketara aurkeztutako beste argazki batzuekin batera. Erakusketa urriaren 11n inauguratuko da (19:30ean), eta irabazleak bertan egongo dira.\nArgazki erakusketa horiekin batera, eta jada ohikoa denez, BILBOARGAZKIren programazioa zenbait jarduera paralelorekin osatuko da, hitzaldiekin eta lau argazkigintza tailerrekin, hain zuzen ere. Horrela, argazkigintza zaleek esperientziak trukatzeko eta prestatzeko aukera izango dute, edizio honetan parte hartzen duten profesionaletako batzuen eskutik.\nEzaugarri aurreratuagoak dituzten tailerrak artista gonbidatuetako hiruk emango dituzte. Urriaren 14an, 15ean eta 16an David Hornbackek argazki irteera bat gidatuko du, Street Photography (kaleko argazkigintza) izenekoan bereziki aplika daitezkeen argazkigintzako zenbait teknika erakusteko, ekipo egokia edo argia kontuan izanda. Urriaren 12an, Manu Barreirok erretratuan zentratutako tailer bat eskainiko du, eta urriaren 29an eta 30ean, zuri beltzeko argazkigintzari eta edizio digitalari buruzko workshopa zuzenduko duen Gabriel Grauren txanda izango da.\nTailer horiez gain, jendearentzat zabalik egongo den argazki topaketa antolatu da, urriaren 22an, Bidaideaken, aniztasun funtzionala duten pertsonen euskal elkartearen, 25. urteurrena ospatzeko.\nAzkenik, eta aurreko edizioetan izan duten harrera bikaina ikusita, aurten ere umeei (8 eta 13 urte artekoak, bakoitzak bere kamera eraman beharko du) zuzendutako hastapeneko argazkigintza ikastaroa errepikatuko da. Jarduera urriaren 23an izango da, goizeko 10:30etik aurrera, Azkuna Zentroan, eta argazkiak egiteko inguruetara egingo den irteera bat ere sartuko da. Ondoren, ateratako argazkiak Euskal Herriko Argazkilari Taldeen Elkartearen webgunetik jaitsi ahal izango dira. Izen ematea doakoa izango da www.bilboargazki.com webgunearen bitartez (plaza mugatuak).\n← BIDEBARRIETA KULTURGUNEAK LITERATURA FRANTSESARI BURUZKO TOPAKETA BAT JASOKO DU ASTELEHENEAN, GUILLERMO ALTARESEK ELKARRIZKETATUKO DUEN MATHIAS ÉNARD IDAZLEAREKIN, BRÚJULA (BOUSSOLE) LANAREN EGILEAREKIN\nBIDEBARRIETAKO KULTURGUNEKO “EZTABAIDAK LITERATURAREKIN” EKIMENAK BLANCA RIESTRA ETA KARMELE JAIO IDAZLEAK ELKARTUKO DITU ASTEARTEAN, LITERATURARI ETA AMATASUNARI BURUZ HITZ EGITEKO →


IDEKOk Instagram sare sozialean kontua ireki du - Ideko\nIDEKOk Instagram sare sozialean kontua ireki du\nErakusleiho berri bat IDEKOren jarduera jarraitzeko eta ezagutzeko. IDEKOk Instagram sare sozialean profila estreinatu du. Gure Instagram erabiltzailea @idekoresearchcenter da. Jarraitzera animatzen zaituztegu!\nIDEKOren egunerokoaren berri pixka bat gehiago jakin nahi duen edonorentzat interesa izan dezaketen berriak partekatuko ditugu: Zentro teknologikoaren ikerketa-jarduera, ikertzaileen esperientziak eta atzerrian egiten dituzten egonaldien berri ere izango duzu kanal honetan.\nBaita IDEKOk antolatu edo jasotzen dituen bisitak, ekitaldiak, azokak eta hitzaldien azken berriak.\nHonetaz gain Facebook, Twitter, Linkedin eta Youtube-n ere jarrai gaitzakezu.


Getxori ihes egin dio garaipenak azken minutuetan, eta horrek Heineken Ligan jarraitzea zailtzen du Getxo Errugbia\nGetxori ihes egin dio garaipenak azken minutuetan, eta horrek Heineken Ligan jarraitzea zailtzen du\nmartxoa 5, 2018 martxoa 7, 2018\nFotografía por Imanol Lavado\nHori-beltzek nahikoa izan ez den bonus-puntu bat eskuratu dute, eta Hernani CRE taldetik hamahiru puntura mantentzen dira\nGetxoztarrek CR La Vila taldearen aurka galdu zuten eta kategorian irauteko partida erabakigarria izan zen. Juan Carlos Badok zuzendutako taldeak 18-22 galdu zuen oso ikusgarria izan ez zen partidan, baina intentsitate fisiko handikoan. Azken emaitzan tokiko jokalariek defentsako bonus-puntu bat lortu zuten, baina ez zen nahikoa izan; hala, aurkaririk hurbilena den Hernani CRE taldetik hamahiru puntura geratu ziren.\nNorgehiagokaren lehenengo zatia hasi zen eta minutu gutxiren buruan jada ikusi zen zein izango zen partidaren dinamika, talde bietako inork ez zuen arriskatu nahi. Getxoko defentsa oso landua izan zen; horri esker, La Vila taldeak defentsa-saioak egitea ekidin zuen zenbaitetan. Alabaina, ez zuten erasotzeko aukera askorik izan. Lehen zatian ez zen jokoaren izpirik egon; alde bakoitzak entsegu bana egin zuen, eta Pryor Collier jokalariak kolpe bat eta drop bat egin zituen amaieran. Atsedenaldira joan zirenean 13-5 adierazten zuen markagailuak.\nAldageletatik igaro ondoren, talde bisitaria suspertu zen eta partidaren agintea hartu zuen: eraso-fase ugari egin zituen aurkakoaren marratik hurbil; hala, markagailuari bira eman zioten bi tanto egin ostean (49’, 13-15). Ondoren, Getxok harrotasuna agertuz jaurti zuen baloia eta, aurkarien entsegutik hurbil uztartzeen fase oso landu bat egin ostean, lehen lerroko bat kanporatu zuten Alex Hervásen entseguarekin batera; gauzak horrela, bazirudien partida erabakita zegoela (67’, 18-15).\nHala eta guztiz ere, Getxo Errubiak beste akats batzuk egin zituen eta CR La Vila taldeak eskuratu zuen baloia. Talde bisitariak estutu zuen markako gunetik gertu fase luzeak eginez, bata bestearen ostean eginez distantziak murriztea lortu zuen eta, azkenik, tokia aurkitu zuten jokalari hori-beltzen artean, laugarren entsegua eta behin betikoa egiteko aprobetxatu zutena; horri esker, irrikatutako garaipena kendu zioten tokikoei (18-22). Agoniako finala Faduran.\nDeclaraciones post partido de Juan Calros Bado (por GetxoKirolkberri)\nPeio Santa Cruz, Mikel Zubeldia eta Uribarri Barrutietari dei egin diete Euskadi Seven-erako →


Ares - Wikipedia, entziklopedia askea.\nArtikulu hau jainkoari buruzkoa da; beste esanahietarako, ikus «Ares (argipena)».\nGreziar mitologian, Ares (grezieraz Ἄρης [árɛːs]) gudaren —edo, zehatzago esanda, bortizkeriaren— olinpiar jainkoa izan zen.\nAfrodita, Otrera, Enio, Aerope (en) , Aglaurus, daughter of Cecrops (en) , Altea (mitologia), Cyrene (en) , Astyoche (en) , Atalanta, Bistonis (en) , Kaliope, Chryse (en) , Demonice (en) , Harpina, Pelopeia (en) , Pyrene (en) , Protogeneia (en) , Sterope (en) , Q2404406 , Terpsikore, Triteia (en) , Ankinoe, Phylonome (en) , Callirhoe (en) , Q58893034 , Dotis (en) , Erytheia (en) eta Harmonia (en)\nAnteros, Deimos, Eros, Fobos, Harmonia, Himeros (en) , Phlegyas (en) , Antiope (en) , Adrestia (en) , Lycaon (en) , Hipolita, Pentesilea, Lampedo, Melanippe (en) , Melanippus (en) , Oxylus (en) , Evenus (en) , Enyalius (en) , Aeropus (en) , Alcippe (en) , Meleagro, Sithon (en) , Diomedes of Thrace (en) , Askalafo, Ialmenus (en) , Parthenopeus (en) , Mygdon of Thrace (en) , Edonus (en) , Biston (en) , Q3893249 , Thestius (en) , Pylus (en) , Molus (en) , Thrax (en) , Lycus (en) , Ixion, Dryas (en) , Alcon (en) , Oenomaus (en) , Cycnus (en) , Tereo, Thrassa (en) , Tmolus (en) , Odomas (en) , Aella (en) , Q56098761 , Q57306291 , Q60669035 , Eurytion (en) , Calydon (en) eta Alcimus (en)\nManes (en) eta Eris\nAresek Zeus eta Hera zituen gurasoak. Iliadan agertutakoa, erromatar mitologian, Marte bere baliokidea izan zen. Homeroren testuei erreparatuz, gudaren olinpiar jainkoa ezezik, borrokarako gauza ere bazela ulertzen da. Indar akiezina zuen eta balentriaren ikurra zen, gizontasunaren ikurra, eta baita olimpo eta ejerzitoen defendatzailea, gizon zuzenen ikurra eta ahulen laguntzailea ere.\nGizonen ikur gisa hainbat bikotekide izan zituen kontakizun ezberdinetan banaturik. Guxti gora behera hogeita hamar bikote izan zituen eta guztira hirurogei ume inguru. Hauen artean, Eros, Harmonia, Fobos, Deimos eta Amazonak daude. Bikoteen artean, badirudi Afrodita izan zela bikotekide egonkorrena, amodioaren eta edertasunaren jainkosa. Berak gaixoaldietan lagundu zion eta gudan aliatua izan zuen.\nAtena ere gudaren jainkosa izan zen baina estrategia eta taktikari lotzen zitzaion, gudaldiari berari baino. Borrokaren zentzuan, argi dago Ares dela jainko garrantzitsuena arlo honetan. Badirudi Helade iparraldean jaio zela, Traziako eremuetan eta hara joan zen Hefesto, Afroditaren senarra, emaztea Aresekin zebilela jakin zuenean. Izan ere, Afroditak behin baino gehiagotan engainatzen zuen bere senargaia.\nTroiako gudan bi bandoen alde borroka egin zuen, bien balentriak ospatuz. Bere eskua, izurrien eta gaixotasunen atzean zegoela ere esaten zen eta horregatik, jainko askok Ares gorrotatzen zuten, bere gurasoek barne.\n1.2 Izen ezberdinak\n2 Bikotekide eta umeak\nAresen gurtza eremu oso handian egiten zen, Asia erdialdetik europako mendebaldera hedatzen baitzen.\nTrazian ere gurtzen zuten eta handik Grezia iparraldera hedatu zela frogatu da. Eszitiatik ere iparraldera hedatu zela uste da. Eszitian ezpata baten formarekin lotuz gurtzen zuten eta ezpata horrekin zaldiak eta abereak hiltzen zituzten sakrifizio moduan. Batzutan esklabuak ere hitzen zituzten ezpatarekin, baina Antzinako Greziarren ustetan hau barbaroen jokabidea zen.\nPoesian nahiko garrantzitsua izan zen arren, gudara zihoazen soldaduek eta ejerzitoek, batez ere, gurtzen zuten Ares. Eta bereziki, Esparta eta Mazedonia estatuetan. Alexandro Handia Mazedoniakoa zen gurtu zuen pertsonarik famatuena. Kalistenes eta Plutarkoren idatziei esker, Alejandrok egiten zituen erritualen berri daukagu; otoitzak gudaldiak hasi baino lehen burutzen zituen eta animalia sakrifizioak ere egiten zituen.\nNormalean, gizon gazte baten itxuran ageri da Ares. Ilea Anastole erara eramaten zuen (badirudi greziako gerlariek horrela eramaten zutela ilea). Aurpegia eta gorputza ilerik gabe agertzen zen. Bere ikurretako batzuk gurdia eta argi-zuziria dira. Gurdia, sua botatzen zuten lau zaldi hilezkorrek eramaten zuten, urrezko apaingarriak zituztenak. Beste jainkoen artean, Ares, bere brontzezko armaduragatik, lantzagatik, ezpatagatik eta gorri koloreko kaskoagatik (greziar polis edo hiriek erabiltzen zuten kaskoa) bereizten zen.\nHaren txori sakratuak putreak ziren bereziki, baina baita okil txoriak ere. Argonauten historioan, Aresen txoriak bere lumak dardo gisa bota ziezazkiekeen etsaiei. Animalia gogokoena txakurra zuen. Gainera, bi adarrekin identifikatzen da urrezko ahari-larruaren mitoa dela eta. Hau da, jainkoa urrezko artilea duen zikiroari lotzen zaio (Aries zodiakoko sisteman).\nEnialio gisa ere ezagutzen zen. Mizenas-eko testu batean, Enialio Ares bezela agertzen da. Beste batzuk:\nBrotoloigos (gizonen birrintzailea).\nAfrodisiakos (Afroditaren amodiopean).\nAndrofontes (gizon hiltzailea).\nMiaiphonos (gizonen ahotsa).\nEnyalios (heroi gerlaria).\nTeikhesipletes (harresi erasotzailea)\nTeritas (lasaitua, Tero, bere zaindariagatik)\nBikotekide eta umeakAldatu\nAfrodita: Fobos, Deimos, Harmonia, Adrastea, Eros, Anteros, Himeros eta Pothos.\nAstioke: Ascalafo eta Ialmeno.\nDeminice: Evenus, Testio, Molos eta Pilos.\nEnio (gudaren jainkosa): Enialio.\nErinias: Tebaseko dragoia (fundazioaren mitoa).\nIllia: Romulo eta Remo (erromatar mitologia).\nKaliope: Migdon, Edomus, Biston? Odomanto?.\nKaliroe: Biston?, Odomanto?.\nOtrera: Hipolita, Antiope, Melanipe eta Pentesilea (amazonen erregina).\nSete (Reso-ren aizpa): Bithys, Traziako tribua.\nZirene: Diomedes Traziakoa eta Krestona.\nAma ezezaguna: Calibe, Dries, Halkon Traziakoa, Hiperbio, Keimaros, Libiako Liko, Niso, Peon, Partaon eta Tere.\n↑ Walter Burkert, "Greek Religion" (Harvard) 1985: III.2.12 169. orr.


Pulpo Eskubaloiko aste bukaerako emaitzak - Baleike.eus\nPulpo Eskubaloia 2018-04-15 22:20\nSan Telmoko errepikapenetan Pulpoko taldeek lortu dituzten emaitzak:\nSan Telmo festen errepikapenetan Pulpo Eskubaloiko taldeek hamabost partidu izan dituzte, hamar garaipen, berdinketa bat eta lau porrotekin. Oso emaitz onak izan dira orokorrean baina ezin izan da astebukaera borobildu.\nTtakun Tarbernako Jubenil neskak Espainiako fasea jolastu dute Zumaian, baina bi partidu irabazi ondoren azken porrotak lehen postutik urrundu ditu. Gol bategatik galdu dute, nahiz eta berdinketak ere ez zien lehen postua ematen. Hala ere gure neskak zoriontzeko moduko denboraldia burutu dute. Zorionak neskak!! Aupa TTakun Taberna Pulpo!!\nSenior mutilak Zarautzen aurka partidua galdu dute eta laugarren postuarekin amaitu dute liga. Igoera postuetan ibili ondoren azken txanpan aukera denak galdu dituzte.\nEuskal ligako kadete mutilak azken partidua galduz amaitu dute eta Neumaticos Bayonako mutilak irabazi egin dute.\nEuskal ligako Trapaia Taberna Pulpoko neskak euskadiko 4ko finalerako sailkapena lortu dute. Azken txanpa ikaragarria burutu dute, azken sei partiduak irabaziz bigarren postua lortu dute, sailkapena lotuz. Zorionak neskak!!\nInfantil mutilen bi taldeek partiduak irabazi dituzte eta infantil neskak ere bi garaipen eta berdinketa bat lortu dute.\nAlebin mutilak garaipena lortu dute eta alebin neskak garaipen bat eta porrot bat. Etorkizunerako arrobi sendoa dugu!!\nZorionak Jubenil neskei, fase ikaragarria burutu duzue eta Zorionak ere Kadete neskei!! Orain euskadiko 4ko finala eta estatuko faserako ondo prestatu!


Confebaskek Euskaliten 25. urteurrenaren ospakizunean parte hartu du, Bilboko Guggenheim Museoan\nConfebaskeko lehendakari Roberto Larrañagak Euskalitek 25 urteotan egindako lana goraipatu du, adierazi duenez, “modu erabakigarrian lagundu duelako Euskadin izan dezagun kudeaketa aurreratuko enpresa kopuru garrantzitsu eta gero eta handiagoa, eta, ondorioz, gero eta lehiakorragoa. Horrek eragiten du balio eta enplegu gehiago sortzea eta gure ongizate sistema mantentzea”. Ekitaldia Eusko Jaurlaritzako Ekonomiaren Garapen eta Azpiegiturako sailburu Arantxa Tapiak presiditu du, eta bertan izan dira, gainera, Confebaskeko ordezkaritza instituzionala, bere zuzendari nagusi Eduardo Aretxaga buru zelarik, eta baita ere Euskaliteko kide diren enpresa eta erakunde ugari ere, hala nola ITP, Kutxabank, Mondragon Korporazioa, Mutualia, Euskaltel edo Asle.\nRead more about Confebaskek Euskaliten 25. urteurrenaren ospakizunean parte hartu du, Bilboko Guggenheim Museoan\nConfebaskek Mexikoko Guanajuato estatuko gobernuaren ordezkaritza bat hartu du, Euskadin bisita ofizialean dabiltzala\nMexikar ordezkaritzak –Guanajuato estatuko gobernuko Enplegu eta Lan Prestakuntzako idazkariorde Alberto Garcia Martinez buru zelarik– estatuaren zifra nagusiak aurkeztu dizkio Confebaski ; estatu hori herrialdearen erdian dago, eta Mexiko osoan biztanle gehien duten bosgarrena da. Guanajuatoko ekonomia herrialdeko dinamikoenetakoa da, batez ere oinetakoen sektorean (Mexikoko produkzio osoaren %71 biltzen du) eta automobilgintzan bermatuta.\nRead more about Confebaskek Mexikoko Guanajuato estatuko gobernuaren ordezkaritza bat hartu du, Euskadin bisita ofizialean dabiltzala\n“Langabe kopurua haztea inoiz ez bada ere ona, aurtengoa urtarrilik onena izan da 1992. urtetik”\nConfebaskeko Departamentu Ekonomiko Fiskaleko Pablo Martinek Europa Pressi egindako adierazpenetan adierazi duenez, "Euskadin langabezia 779 pertsonarekin hazi bada ere, dirudienaren kontra, datuak ez dira txarrak". Eta, gaineratu duenez, “langabe kopurua haztea inoiz ez bada ere ona, aurten urtarrila nahiko ondo portatu da, hilabete horretan dezente datu negatiboak eman ohi baititu Gabonetako kanpainaren amaieraren ondorioz. Izan ere –jarraitu du–,urtarrilerako daturik onena da 1992. urtetik”.\nRead more about “Langabe kopurua haztea inoiz ez bada ere ona, aurtengoa urtarrilik onena izan da 1992. urtetik”\nConfebask eta EH Bildu elkartu egin dira Euskadiko egoera sozio-ekonomikoari buruzko iritziak trukatzeko\nConfebaskeko zuzendaritzak, Roberto Larrañaga lehendakaria eta Eduardo Aretxaga zuzendari nagusia buru izanik, EH Bilduren ordezkaritza bat hartu du gaur goizean, Bizkaiko hiriburuan, Arnaldo Otegik eta Maddalen Iriarte, Leire Pinedo eta Iker Casanova parlamentariek osatuta. Bileran, parte hartzaileek gaur egungo egoera sozio-ekonomikoari buruzko iritziak eta ikuspegiak partekatu dituzten, eta Confebaskeko zuzendaritzak aukera baliatu du fiskalitateari, koiunturari eta euskal enpresen artean zabaltzen ari den Lan Harremanen eredu berriari buruzko txostenak entregatzeko; eredu berri horretan, enpresa proiektu partekatu moduan ulertzen da, konfrontazio eta gatazka iraunkorreko gune moduan baino gehiago, nahiz eta batzuk horri heltzen saiatzen diren.\nRead more about Confebask eta EH Bildu elkartu egin dira Euskadiko egoera sozio-ekonomikoari buruzko iritziak trukatzeko\n“Generoaren araberako soldaten desoreka amaitzea, betebehar etikoa izateaz gain, enpresen lehiakortasunerako faktore argia da”\n“Berdintasun eredu baterantz” izenburupean, Novia Salcedo Fundazioak antolatutako solasaldiak, besteak beste, Confebaskeko lehendakari Roberto Larrañaga, Eusko Jaurlaritzako Enplegu eta Gizarte Politiketako sailburu Beatriz Altolazabal eta Europar Batasuneko Kontseiluko Aukera Berdintasuneko arduradun Cristina Gallach elkartu ditu. Roberto Larrañagak zera baieztatu du: “soldata ‘desoreka’ edo ‘desberdintasuna’ egoera zitala da gurea bezalako gizarte aurreratu batentzat”, eta, defenditu duenez, “enpresaren helburu nagusia da guztiok enpresan erabat sartzea, izan gizon zein emakume, norberaren gaitasunetik eta ahaleginetik ez datorren diskriminaziorik eta diferentziarik gabe. Ildo horretan, betebehar etikoaz gain, soldaten arteko desoreka amaitzea eta aukera berdintasuna sustatzea lehiakortasunerako baldintza argia da.\nRead more about “Generoaren araberako soldaten desoreka amaitzea, betebehar etikoa izateaz gain, enpresen lehiakortasunerako faktore argia da”